Miletić: "Dolazak Makrona važan u ovom trenutku"\n09.07.2019 | Info\n“Veoma je važno što će francuski predsednik, Emanuel Makron, posetiti samo Srbiju, i to pokazuje da je Srbija ključna zemlja regiona što se tiče Francuse”, reči su kojima predsednik Centra za proučavanje globalizacije, Dejan Miletić, ocenjuje predstojeću dvodnevnu posetu frnacuskog lidera. Ova poseta važna je i za kosovsko pitanje, s obzirom na to da je Makron pokazao principijelan stav u odnosu na dijalog sa Albancima i u odnosu na njihovo kočenje odmrzavanja procesa dijaloga i traženja rešenja, ocenjuje Miletić.\nDolazak francuskog predsednika, Emanuela Makrona, sledeće nedelje u dvodnevnu posetu Srbiji, važan je u ovom trenutku, s obzirom na to da postoje dva procesa koja su na neki način usporena. Jedan je proces dijaloga u regionu i traženje kompromisnog rešenja, a drugi je proces evropskih integracija, komentariše predsednik Centra za proučavanje globalizacije, Dejan Miletić.\nMakron je pokazao veliku odlučnost da se ide ka rešenjima, kao i veliko razumevanje za srpsku poziciju, kada se radi o kosovskom pitanju, a sa druge strane vidimo da je reakcija Albanaca sa prostora Kosova i Metohije, odnosno njihovog rukovodstva, veoma negativna u odnosu na Makrona, i to neće ostati nezabeleženo u Francuskoj, ocenjuje Miletić.\nMiletić je ocenio da se možemo nadati jednoj uspešnoj poseti koja će otvoriti čitav set novih mogućnosti koje su potrebne Srbiji u ekonomskom i tehnološkom razvoju. Inače, predsednik Srbije, Aleksandar Vučić, najavio je da će prilikom posete Makrona Srbiji, 15. i 16. jula, biti potpisano oko 20 različitih sporazuma i da će sa francuskim liderom razgovarati o ekonomskoj, političkoj saradnji, evropskim integracijama, ali i o Kosovu.


EU: Sutra konferencija o snaženju slobode medija na Balkanu\nBeta 3. novembra 2015. 20:20\nEvropski komesar Johanes Han sutra će u Briselu otvoriti konferenciju o jačanju slobode medija na Zapadnom Balkanu i Turskoj, a glavna poruka Evropske komisije s tim u vezi je da „nijedna zemlja ne može postati članica EU ako ne obezbedi i jamči za slobodu izražavanja kao temeljnog ljudskog prava“.\n„Sloboda izražavanja je ključni pokazatelj spremnosti neke zemlje da postane deo EU, što podrazumeva opredeljenje za demokratiju, dobro upravljanje javnim poslovima i uvid i polaganje računa za političko delovanje“, navodi se u pripremnom dokumentu ove treće konferencije „Speak-up“(Slobodno kaži što misliš).\nNa konferenciji „Speak-up“ će, saopštila je Komisija u Briselu, učestvovati novinari i urednici medija sa Zapadnog Balkana i Turske, zvaničnici Evropske komisije, medijski analitičari, predstavnici vlasti i stručnjaci međunarodnih, regionalnih i nacionalnih organizacija, zaduženih za pospešenje slobode izražavanja.\nEK je predočila da je „obezbeđivanje slobode izražavanja i medija jedan od najvećih izazova s kojima se suočavaju zemlje na putu ka članstvu EU“.\n„Političko uplitanje u medije, ekonomske nevolje, poput medijske koncentracije i razne vrste ometanja, uključujući nasilje nad novinarima su bitna pitanja u društvima zemalja Zapadnog Balkana i u Turskoj“, upozorila je EK.\nEK, kako je navedeno, kroz smernice i postavljene obaveze u strategiji proširivanja EU, utvrdila mehanizme i pruža i finansijku podršku jačanju slobode sredstava informisanja na Zapadnom Balkanu i Turskoj.


Slovački predsednik pristao na ostavku Fica i novog premijera | EurActiv Serbia\nSlovački predsednik Andrej Kiska pristao je na ponudu premijera Roberta Fica da se duboka kriza u Slovačkoj povodom ubistva novinara Jana Kucijaka i njegove verenice reši tako što bi Fico podneo ostavku. Kiska je sastavljanje nove vlade poverio bivšem ministru prosvete i nekadašnjem predsedniku Parlamenta Peteru Pelegriniju iz vladajuće partije SMER. Organizatori protesta Za pristojnu Slovačku poručili su da im smena premijera i nekoliko ministara nije dovoljna i traže vanredne izbore.\n"Predsednik Kiska pristao je na to da nakon najavljene ostavke Fica predloži novog premijera iz stranke SMER. Svih 14 poslanika Mosta-Hid potpisalo je podršku takvoj novoj vladi", saopštio je 15. marta Bela Bugar, lider stranke slovačkih Mađara Most-Hid, najmanjeg partnera u vladi.\nJoš pre predsednika, opozicije i desetina hiljada ljudi na demonstracijama za pristojnu Slovačku i nezavisnu istragu ubistva novinara upravo je Bela Bugar kao lider najmanjeg partnera u vladi postavio ultimatum premijeru Ficu da izgubljeno poverenje Slovaka u državu i skandal da u Slovačkoj, članici EU, može da bude ubijen novinar zbog onog što piše, može da se reši samo hitnim ostavkama, pre svega ministra unutrašnjih poslova Roberta Kalinjaka i temeljnim izmenama u vladi.\nOrganizatori protesta Za pristojnu Slovačku, koji su na Trg slovačkog narodnog ustanka u Bratislavi uspeli u pohodu solidarnosti sa novinarima a protiv bahate korumpirane vlasti da izvedu 2. i 9. marta desetina hiljada Slovaka, najviše od Plišane revolucije, saopštili su da im ostavka i nova vlada koju je najavio Fico više nije dovoljna i da traže vanredne izbore.\n"Uveren sam da ostavka i nova vlada mogu da smire napetu situaciju. To je ono što su tražili organizatori protesta", kazao je Bela Bugar.\nOrganizatori protesta, prijatelji ubijenog novinara i njegove kolege i mladi koji su 2017. uspešno organizovali pohode protiv korupcije u Slovačkoj, pozvali su međutim Slovake da i narednog petka izađu na proteste u Bratislavi i ukupno 30 gradova u Slovačkoj i pred slovačke ambasade u svetu.\n"Robert Fico, Andrej Danko a posebno Bela Bugar svojom odlukom prevarili su i ponizili celu građansku javnost. Nastojanje da po svaku cenu zadrže vlast dokaz je da žele da počiste pod tepih sve korupcionaške afere. Afere o kojima je pisao ubijeni novinar Jan Kucijak", saopštili su organizatori i najavili da se protesti nastavljaju dok se Slovaci ne izbore za vanredne parlamentarne izbore.\nNajnovije ankete raspoloženja birača agencije Fokus pokazuju da najviše političkih poena kod Slovaka u sadašnjoj krizi osvajaju nacionalisti i ekstremisti iz Narodne stranke Naša Slovačka Marijana Kotlebe koje predsednik Kiska otvoreno naziva fašistima i, kao i premijer Fico, bojkotuje ih a koji se sada bliže granici od 10% poverenja birača u odnosu na 8% koliko su osvojili na parlamentarnim izborima 2016.\nPeter Pelegrini je predsedniku Kiski doneo potpise 79 od ukupno 150 poslanika Narodne skupštine Slovačke koji su spremni da podrže nastavak dosadašnje vladajuće koalicije socijalista iz Ficovog SMER-a s Narodnom strankom i predstavnicima slovačkih Mađara, da bi se izbegli prevremeni izbori.


Ujedinjena Srpska uputila je pismo evropskim državnicima, parlamentarcima, ministrima i predsednicima političkih partija o kršenju demokratskih načela izborne volje u BiH, a s ciljem zaštite interesa Republike Srpske.\nPotpredsednik Ujedinjene Srpske Milan Petković istakao je da se u pismu navodi da se nepoštivanjem rezultata demokratskih izbora u BiH urušava Dejtonski mirovni sporazum.\n– Želimo da svi budu informisani o onome što se događa u BiH i da slika o Republici Srpskoj bude verodostojna. U pismu smo naveli da je cilj bošnjačkih lidera unitarizacija BiH i ukidanje Republike Srpske, a SDS i PDP ostanak na vlasti na nivou BiH – rekao je Petković.\nOn je naglasio da Ujedinjena Srpska podržava srpskog člana Predsedništva BiH Milorada Dodika, kao i njegove inicijative i nastojanja da u BiH bude poštovana demokratska volja srpskog naroda i Republike Srpske, piše Srpskainfo.\nPetković smatra da ni Bošnjaci u BiH ne žele članstvo u NATO, jer i Turska ima neslaganja sa ovim savezom.


Istražitelji su ostali iznenađeni kada su, prilikom pretresa jednog stana, pronašli dva pištolja-olovke\nKriminalna grupa Veljka Belivuka i Marka Miljkovića tokom otmice i ubistva Nikole Mitića koristila je policijske motorole! Kako Kurir saznaje, istražitelji su došli do podataka da su se dogovarali o tome da se "prebace na motorole, pošto im telefoni nisu dovoljno sigurni".\nU presretnutim telefonskim razgovorima, kako izvor Kurira otkriva, Belivuk je ostalim pripadnicima grupe koji su bili uključeni u "kontrapratnju" dao nalog da za taj zadatak uzmu motorole, a da im optuženi Srđan Lalić pokaže kako one funkcionišu.\nUžas u Uroševcu: Muškarac (30) ubijen iz vatrenog oružja!\n"Grobari" spremali sačekušu vođi "Ultra bojsa"? Za dva meseca likvidirani navijači Partizana, Crvene zvezde i Rada sa Banjice!\nSvedok-saradnik Bojan Hrvatin ispričao je na saslušanju da su u avgustu 2020. posumnjali da pokojni Aleksandar Šarac i Lazar Vukićević rade "sa svojom ekipom o glavi Belivuku i Miljkoviću" i da su tada počeli sa "operativnim radom i kontrapratnjom", kako bi otkrili sve.\n- Pored velikog broja pištolja, automatskog oružja, čak i sa optičkim nišanom, istražitelji su ostali iznenađeni kada su, prilikom pretresa jednog stana, pronašli dva pištolja-olovke, u srebrnoj i crnoj boji, jer se ovo oružje retko pronalazi. Reč je o vatrenom oružju koje se često pojavljuje o špijunskim filmovima, čak i onima o čuvenom tajnom agentu 007 Džejmsu Bondu. To je zapravo improvizovani pištolj, iz kog može da se puca, izgleda kao olovka, ali se u njemu nalazi pravi metak - objašnjava izvor Kurira.\n- Pištolj-olovka ima malokalibarski metak i uglavnom ne može da se koristi za pucanj na veću udaljenost, pa sve ukazuje da je reč o oružju koje neko namerava da upotrebi iz neposredne blizine - dodaje sagovornik.\nVeljko Belivuk Velja Nevolja Marko Miljković Džejms Bond oružje pištolj-olovka 007


Susret sa predstavnicima nevladinog sektora uključenog u prekvalifikacije u oblasti digitalnog marketinga - šansa za digitalne nomade i mogućnosti rada na daljinu! - Embargo\n7 јуна, 2022 admin\nPokrajinski sekretar za privredu i turizam dr Nenad Ivanišević i pomoćnik pokrajinskog sekretara, mr Milan Jarić, sastali su se sa predstavnicima Udruženja za promociju digitalnih nomada, poslova na daljinu i tehnologija Be Happy Work and Travel, sa kojima su, između ostalog, razgovarali o veoma značajnom projektu koji se sprovodi u čitavom regionu Zapadnog Balkana, pod nazivom ,,Ista šansa“.\nProjekat ,,Ista šansa“ podrazumeva prekvalifikaciju i pronalazak poslova na daljinu, a koji u okviru aktuelnog poziva obuhvata 34 polaznika koji se obučavaju putem online nastave punih 16 nedelja za mnogobrojne sfere digitalnog marketinga, kroz niz radionica, predavanja i kurseva koje vode eksperti iz oblasti digitalnog marketinga, e-mail marketinga, kreiranja grafičkog i digitalnog sadržaja za internet platforme, društvene mreže i slično.\nPrema rečima Ilije Ćaline, osnivača platforme za digitalne nomade, ovaj projekat se realizuje u saradnji sa vodećom svetskom marketing platformom HubSpot i njihovom HubSpot Academy, kao i sa Google Analytics Academy.\nIlija Ćalina i Nikola Sivč su pokrajinskom sekretaru izneli i dodatne detalje i kriterijume ovog programa, na koji su mogli da se prijave svi punoletni građani iz Srbije, Slovenije, Hrvatske, Mađarske, Rumunije, Bosne i Hercegovine, Crne Gore i Severne Makedonije, kako bi nakon same obuke bili spremni da svoje ideje i kreativnost pretoče u nova zanimanja, poput kontnet kreatora, analitičara, kopirajtera i dobrog vođu kampanje koji će oglašavanje shvatiti kao svoj lični poziv.\nIlija Ćalina je osnivač platforme za digitalne nomade sa sedištem u Londonu i istoimenog udruženja sa sedištem u Zagrebu, a sa rastom i razvijanjem samog projekta, osnovao je udruženje i u Srbiji, s obzirom na rastuću potrebu za ovom vrstom profesije, idući u korak s vremenom i veoma zahtevnim tržištima.\nSekretar Ivanišević je ovom prilikom stekao uvid u sam koncept ovog značajnog projekta, rekavši da se i sam Sekretarijat uz pomoć Edukativnog centra Novi Sad, a u okviru svog resora rada i zapošljavanja, ujedno i bavi prekvalifikacijom i dokvalifikacijom nezaposlenih lica na evidenciji Nacionalne službe za zapošljavanje.\nIvanišević je dodao da je izuzetno važno pronaći svoje mesto na tržištu rada i poznavati što više savremenih veština, što samo po sebi može da iznedri mnogo prilika za zaposlenje.\nOn je sa predstavnicima Udruženja razmatrao i mogućnost zajedničkog organizovanja svečane dodele sertifikata polaznicima aktuelnog kruga obuka, koji uskoro završavaju šesnaestonedeljni ciklus, kao i predstavljanja programa ,,Ista šansa“ na paviljonu Sekretarijata u toku trajanja jesenjeg Međunarodnog sajma turizma.\n← Joković: Crna Gora mora pod hitno osnovati Direkciju za robne rezerve kako bi spremno dočekala predstojeću krizu\nKOMEMORACIJA POVODOM SMRTI PREDRAGA JEREMIĆA: Brojne kolege i prijatelji u Skupštini grada odaju počast prerano preminulom Peci, PORODICA U SUZAMA! (FOTO) →\n25 маја, 2022 25 маја, 2022 admin\n5 јула, 2021 admin


Osetno toplije vreme - Far\nOsetno toplije vreme\nOblaci koji su iznad Srbije premestiće se istočnije, te će u petak biti pretežno vedro, a uveče novo naoblačenje doneće kišu Vojvodini. Stiže osetno topliji vazduh sa Mediterana i podiže živu u termometru za 10 do 15 stepeni, te će se dnevna temperatura kretati u intervalu od 8 na jugoistoku do 17 stepeni na zapadu zemlje, gde će biti i najtoplije.\nU subotu se predviđa pretežno oblačno i toplo vreme, u Vojvodini mestimično sa kišom, a u planinskim predelima se očekuje intenzivno topljenje snega. Jutarnja temperatura od -2 na jugoistoku do 11 stepeni na zapadu, a najviša od 8 do 17 stepeni.\nU nedelju oblačno, mestimično sa kišom i maksimalnom temperaturom od 9 do 15 stepeni uz povremeno jak južni i jugozapadni vetar.\nDo utorka će se zadržati toplo vreme za ovo doba godine, kažu sinoptičari RHMZ-a.\nPromenljivo vreme do petka, od 29. novembra česta pojava kiše Stigle pahulje i snežni pokivač, od četvrtka toplije Još jedan dan tropski dan na jugoistoku Srbije, u Dimitrovgradu juče 37 stepeni Kiša, susnežica i sneg\nZahvalnica FAR-u za doprinos i zalaganje da se u Srbiji živi dostojanstvenije\nU Pčinjskom okrugu 21 zaražen, u Bosilegradu bez inficiranih\nVIDEO: XX Međunarodni folklorni festival “Nišavski horov...\nPočela prijava za pomoć od 100 evra za mlade\nZavršen XX Međunarodni folklorni festival “Nišavski hor...


MOCG: NATO avioni presreli “zalutali” putnički avion\nDva aviona Eurofighter, italijanskog ratnog vazduhoplovstva, presrela su putnički avion, koji je izgubio komunikaciju sa civilnom kontrolom vazdušnog saobraćaja nad Hrvatskom i krenuo na jug prema Crnoj Gori i Albaniji, saopštili su zvaničnici.\n“To je prvi put da su NATO avioni poslati da izvrše misiju zaštite vazdušnog prostora nad Crnom Gorom”, navodi se u saopštenju Alijanse dostavljenom podgoričkoj agenciji MINA.\nPrema navodima te agencije, italijanski avioni su uzletjeli u utorak iz vazduhoplovne baze Gioia del Colle, nekih 20 kilometara južno od Barija, pokrenuti od NATO-ovog Centra za kombinovane vazdušne, operacije u Torejonu u Španiji.\n"Dva aviona Eurofightera koji su u pripravnosti da zaštite vazdušni prostor NATO-a nad Italijom, Albanijom i Crnom Gorom pod okriljem Saveza, uspješno su presreli avion samo nekoliko minuta kasnije", piše u saopštenju Alijanse.\nIsti izvor navodi da su piloti Eurofightera uradili “vizuelnu provjeru aviona, kako bi se isključila neka eventualna nezakonita radnja, tehnička, ili druga pitanja”, te da je utvrđeno da je “gubitak komunikacije povezan sa nesporazumom između civilne kontrole letenja i posade aviokompanije”.\n“Nakon nastavka redovnog kontakta sa civilnim kontrolorima, avion je nastavio da ide do svoje destinacije u Hurgadu, u Egipat”, prenosi MINA.\nMinistarstvo odbrane potvdilo je da je “Vazduhoplovnom operativnom centru (VOC) Vojske Crne Gore 9. aprila ujutru NATO Združeni Vazduhoplovni operativni centar, u Torehonu, u Španiji, javio je da se očekuje ulazak putničkog aviona B-737 u vazdušni prostor Crne Gore iz smera Bosne i Hercegovine, a koji je izgubio radio vezu sa kontrolom leta Zagreb".\n“VOC je kontaktirao aerodromsku kontrolu leta Podgorica i dobio informaciju da imaju komunikaciju sa svim vazduhoplovima, uključujući i B-737”, navode u ministarstvu. “U međuvremenu, kako procedura nalaže aktivirana su dva italijanska Eurofightera, zadužena za zaštitu vazdušnog prostora Crne Gore i Albanije, radi presrijetanja i vizuelne identifikacije, a zbog predostrožnosti".\nMinistarstvo je saopštilo da su Italijanski lovci presrijetanje izvršili u vazdušnom prostoru Albanije, gdje su i identifikovali vazduhoplov.\nNATO misija “Air Policing” u Crnoj Gori počela je 5. juna 2018. godine, čime je definisano da će vazdušni prostor Crne Gore štititi i njime patrolirati borbeni avioni vazduhoplovnih snaga Italije i vazduhoplovnih snaga Grčke.\nRuski avioni presreću NATO avione duplo više nego ranije\nRusija: Lovac NATO-a proleteo pored aviona ministra odbrane\nPad američkog vojnog aviona, poginulo 11 ljudi


PSIHOLOŠKA PODRŠKA PORODICE UMRLOG\nNa listi najstresnijih životnih događaja, u domaćem okruženju, na prvom mestu nalaze se emocionalni gubici, odnosno gubici članova porodice ili bliskih prijatelja. Gubitak izaziva različite psihološke procese- svesne i nesvesne. Svi ti procesi predstavljaju proces žalosti. Zdrava žalost predstavlja uspešan pokušaj pojedinca da prihvati promenu do koje je došlo. Sposobnost osobe da promeni unutrašnju prezentaciju svog sveta i da uspešno reorganizuje i preorijentiše svoje naklonosti i vezanosti. Faktori od kojih zavisi proces žalosti su godine umrlog, priroda smrti, uloga i pozicija koju je umrli imao, kao i njegov emocionalni uticaj na članove porodice.\nOžalošćena osoba ili čitava porodica prolazi proz četiri faze žalosti. Prva faza je faza otupljenosti, faza šoka, koja može trajati od nekoliko časova do nedelju dana. U toku ove faze može doći do izliva očajanja ili jakog besa. Druga faza, faza malaksalosti predstavlja traganje za izgubljenom osobom i ova faza može trajati po nekoliko meseci, nekad i godinama. Faza dezorganizacije, treća po redu, je faza očaja, beznađa. Četvrta faza je faza reorganizacije koja može biti na višem ili nižem nivou.\nDobro integrisana porodica može otvoreno da pokaže svoje reakcije u vezi sa promenom koja je nastala u porodici. Slobodno i otvoreno će izražavati svoja osećanja tuge i žalosti, pričaće o tome i deliti tugu sa drugima. Sa druge strane, kod loše integrisanih porodica dolazi do veoma slabih reakcija, do povlačenja i zatvaranja u sebe. Osobe i porodice koje negiraju emocionalni odnos sa preživelim gubitkom, mogu se suočiti sa nastankom neke od emocionalnih reakcija izazvanih šokom. Ove reakcije mogu se ispoljiti kroz pad imuniteta, infekcije respiratornih puteva, pojave hroničnih bolesti poput dijabetesa, alergija, hipertenzije, ispoljavanje emocionalnih simptoma kao što je depresija, fobija, psihotične epizode, alkoholizam, slab uspeh u školi i različite vrste socijalnih disfuncija. Ovakve reakcije javljaju se naglo u porodicama koje su se u periodu od par meseci ili godina nakon gubitka opustile i na taj način negirale svaki osećajni odnos sa doživljenim gubitkom.\nJako je važno da se umirućem čoveku pruži sva moguća pažnja, pomoć i poštovanje. To će u velikoj meri olakšati proces žalosti članova porodice i umanjiće rizik od postojanja osećanja krivice. Bitno je da članovi porodice ne stvore međusobnu distancu, da se ne prepuste sopstvenim emocijama i time misle samo na sebe i svoj doživljaj gubitka. Članovi koji su u stanju da gubitak prihvate realno i da prođu kroz svaki od procesa žalosti osećaće se sposobnim da funkcionišu i međusobno se podpomognu u tom procesu.\nPorodica sa detetom koja doživi gubitak nekog od članova porodice treba biti posebno obazriva. Ne treba umanjiti osećaj žalosti koji dete opterećuje u tom trenutku. Odrasli moraju omogućiti detetu da doživi i iskaže patnju koju oseća. Na taj način uče ih da je gubitak prirodni i sastavni deo života sa kojim se ljudi susreću i da je tuga jedno normalno osećanje koje treba prihvatiti kao takvo i proživeti.\nGubitak izaziva proces žalosti koji je dugotrajan i bolan. I dobri i loši dani su sastavni deo procesa oporavka kroz koji moraju proći pojedinci koji dožive gubitak. Moraju sebi dati vremena i proći kroz sve faze žalosti. Samo vreme koje prolazi neće dovesti do toga da pojedinci prežale gubitak i nastave sa životom. Neophodno je da aktivno rade na tome, da dozvole sebi da osete sve emocije, da prihvate i pozitivne i bolne sadržaje kojima će biti izloženi i da uspešno naprave balans između njih. Biće im lakše ukoliko kroz čitav proces ne prolaze sami, već ukoliko sa svojom porodicom i prijateljima podele svoja osećanja, pružaju međusobnu podršku, zajedno pričaju, plaču i smeju se.


„Šer fondacija“ je Povereniku za informacije od javnog značaja i zaštitu podataka o ličnosti podnela prijave protiv Fejsbuka i Gugla.\n„Novina je da se ovaj zakon primenjuje ekstrateritorijalno, odnosno primenjuje se i ona one kompanije koje nemaju sedište u Srbiji, ali na neki način eksploatišu podatke građana. Da bi se zakon mogao primenjivati, kompanije moraju imati predstavnike u Srbiji kako bi im se građani, poverenik ili sudovi mogli obratiti“, ističe Krivokapić.\n„Predstavništvo Gugla mrtvo slovo na papiru“\n„Postoji kompanija koja je kao „Google d.o.o.“ registrovana na teritoriji Srbije i ona se vodi u Agenciji za privredne registre. Naši inspektori su išli na tu adresu i pokušvali telefonskim i elektronskim putem da uspostave kontakt sa predstavnivima tog društva, ali sve upućuje da je to mrtvo slovo na papiru“, kaže Marinović.\n„Na osnovu prijava, izvršićemo inspekcijski nadzor. Da bismo utvrdili činjenice, mi ćemo se obratiti sedištu „Gugla“ u Kaliforniji i upoznati ih sa obavezom da imaju predstavnika u Srbiji.\n„Te države su članice Evropske unije. Kod njih se primenjuje Opšta uredba Evropske unije o zaštiti podataka. Mnoge kompanije nisu upoznate sa tim da se ova uredba kod nas ne primenjuje neposredno, iako je zakon u priličnoj meri tekstualno usaglašen sa njom. Dakle, moraju uskladiti svoje poslovanje sa srpskim zakonom“, objašnjava Marinović.\n„Želim da verujem da su to velike i preozbiljne kompanije da bi bile neozbiljne na prostoru Srbije i da bi od same kazne, veća šteta bila po njihov ugled ako ne odrede prestavnika i ako se to obelodani“, kaže Milan Marinović.\nDanilo Krivokapić Fejsbuk Gugl Milan Marinović Poverenik za informacije od javnog značaja\n← Konferencija „Mediji u Srbiji 2019.“ 14. decembra u Beogradu\nVučić i Rudan o tome čiji su mediji u Srbiji →


Ipak, prestonički listovi prenose da se Prijović ne bi vratio u Solun, već da bi mogao da zaigra za rivalski Olimpijakos! Navodno, u Srbiji je čak "prostrujala" priča o dolasku Aleksandra Prijovića u Pirej, pošto su crveno-beli rešeni da vrate titulu u svoje vitrine.\nAmbicije su porasle i na internacionalnom planu posle plasmana u nokaut fazu Lige Evrope, a poznato je već nekoliko dana da i Bešiktaš prati Prijovića.\nNapadač je već jednom izjavio da je ponuda Bešiktaša privlačna, a ostaje da se vidi da li Olimpijakos to može da nadmaši i da li će prihvatiti rizik - poznato je koliko u Grčkoj umeju vatreno da isprate odlazak voljenog igrača u rivalski tim.\nUkoliko se desi da Prijović pojača redove Olimpijakosa, biće to pravi fudbalski zemljotres, ako se uzme u obzir koliki je rivalitet između PAOK-a i crvenih iz Atine. Takođe srpski napadač je poznat po golovima koje je postizao u najvećem derbiju Grčke, u kome je rušio snove navijača Olimpijakosa, a sada će možda baš on postati njihov najveći miljenik.


Učešće problematičnih kredita u ukupnim kreditima, prema preliminarnim podacima Narodne banke Srbije, na kraju decembra 2018. godine iznosilo je 5,7% - što predstavlja najniži nivo od kada je uvedena jedinstvena definicija i propisana obaveza izveštavanja, odnosno od septembra 2008. godine.\n“To znači da je učešće problematičnih kredita najniže od kada se ovaj pokazatelj meri, tako da nisu tačni navodi koji se povremeno mogu čuti u javnosti da se nivo problematičnih kredita vraća na pretkrizni nivo ili da je blizu tog nivoa”, navodi se u saopštenju NBS.\n“Nakon usvajanja Strategije za rešavanje problematičnih kredita u avgustu 2015. Narodna banka Srbije je u toku 2015. i 2016. godine realizovala sve aktivnosti u skladu sa svojim Akcionim planom za sprovođenje Strategije. Unapređeni su regulatorni okvir za tretman restrukturiranih potraživanja, proces upravljanja lošom aktivom u bankama, primena računovodstvenih standarda i praksi, povećana je transparentnost poslovanja banaka i upravljanje kolateralima u bankama. Takođe, pored aktivnosti preduzetih u skladu sa Strategijom, Narodna banka Srbije je nastavila da, u okviru svoje supervizorske i regulatorne funkcije, sprovodi aktivnosti koje su doprinele daljem rešavanja problematičnih kredita. Radi podsticanja banaka da efikasnije rešavaju pitanje problematičnih kredita u svojim portfolijima, u avgustu 2016. godine, bankama je pružena mogućnost da u slučaju smanjenja nivoa problematičnih kredita umanje iznos potrebne rezerve za procenjene gubitke i na taj način oslobode rezerve u kapitalu za novu kreditnu aktivnost. Dodatno, u avgustu 2017. godine Izvršni odbor Narodne banke Srbije je usvojio Odluku o računovodstvenom otpisu bilansne aktive banke u skladu s kojom su banke dužne da izvrše direktan otpis problematičnih kredita koji su u potpunosti obezvređeni, kaže se dalje u saopštenju.\nNajznačajniji kanali smanjenja problematičnih kredita su otpis, ustupanje (prodaja), kao i naplata potraživanja. Takođe, ekonomski oporavak i značajniji rast aktivnosti u privrednim sektorima stvorili su dodatni pozitivan impuls ka smanjenju problematičnih kredita.\nNBS navodi da se efekti primene aktivnosti koje su nadležne institucije preduzele u skladu sa Strategijom, uz efekte dodatnih regulatornih i supervizorskih aktivnosti, najbolje vide u činjenici da je od usvajanja Strategije ukupan iznos problematičnih kredita manji za 70%, odnosno za 296 milijardi dinara. Pri tome je učešće problematičnih kredita u ukupnim kreditima bankarskog sektora smanjeno za 16,5 p.p – sa 22,2% na 5,7%.\n“Aktivnostima sprovedenim u proteklom periodu ojačan je sistem koji sprečava akumulaciju problematičnih kredita, pri čemu su banke podstaknute da efikasnije upravljaju kreditnim rizikom, da dodatno očiste svoje bilanse, kao i da ne odlažu rešavanje problematičnih kredita. Sve to rezultiralo je stvaranjem odgovarajućeg ambijenta i prostora za novo kreditiranje, odnosno za dalji rast kreditne, kao i privredne aktivnosti u Srbiji”, stoji u saopštenju NBS.


Medojević: Sud će na slučaju Vujanović pokazati u čijoj je funkciji - Vijesti.me\nMedojević: Sud će na slučaju Vujanović pokazati u čijoj je funkciji\n"Kada je u pitanju Đukanović, i njegove odluke i interesi, sigurni smo da pravni poredak ne postoji", smatra Medojević\nUstavni sud, prilikom razmatranja ustavnosti kandidature Filipa Vujanovića treba da dokaže da odluke donosi u skladu sa interesima Crne Gore, a ne partijske i volje pojedinca, ocijenio je funkcioner Demokratskog fronta (DF), Nebojša Medojević.\nBjelopoljac Dragić Bulatović podnio je Ustavnom sudu žalbu povodom odluke Demokratske partije socijalista da na predsjedničkim izborima kandiduje Vujanovića.\n"Ustavni sud sada ima priliku da dokaže tvrdnju DF-a i Pokreta za promjene da je Crna Gora privatna država i da u našem pravnom sistemu postoji siva zona, a to su interesi porodice i vladajuće partije", rekao je Medojević agenciji MINA.\nUstavni sud treba da pokaže da li je, kako smatra on, Crna Gora država u kojoj pravni sistem ne funkcioniše, "već isključivo privatni dogovori ili politička volja premijera koja je bazirana na unutarpartisjkim potrebama".\n"A mnogo puta je padao na testu i nije više pitanje da li postupaju sudije objektivno ili ne. Pitanje je da li Ustavni sud štiti poredak Crne Gore ili pojedinca i partije", rekao je Medojević.\nPrema njegovim riječima, u slučajevima kada je Demokratska partija socijalsita zainteresovana ustavni pordak ne važi, »bilo da se radi o sudovima, policiji i slično«.\n"Kada je u pitanju Đukanović, i njegove odluke i interesi, sigurni smo da pravni poredak ne postoji", smatra Medojević.\nOn je mišljenja da Ustavni sud sada ima priliku da pokaže da li je kontinuitet takvog ponašanja insititucija i dalje prisutan.\n"Sada je prilika da Sud pokaže da ili će konačno smoći snagu i odgovornost da donese odluku u interesu države Crne Gore a ne u interesu Filipa Vujanovića«", zaključio je Medojević.\nOn je podsjetio da je Pokret za promjene 2007. godine zagovarao stav povodom kontinuiteta i diskontinuiteta vlasti.\nMedojević je rekao da je tada bilo logično da se, ukoliko predsjednik dobija nova ovlašćenja novim ustavom bilo logično, raspišu i izbori za predsjendika.\n"Tada su i Vujanović i premijer Milo Đukanović i predsjednik Skupštine, Krivokapić bili jedinstveni povodom takvog zahtjeva i njihovim glasovima je usvojen Ustavni zakon, za koji nije bila potrebna dvotrećinska većina a kojim se precizira to", naveo je Medojević.\nKako je ukazao, od usvajanja Ustava 2007. Vujanović je bio predsjednik Crne Gore, a do tada predsjednik Republike Crne Gore.\n"Od usvajanja Ustava 2007. godine do predsjedničkih izbora 2008. Vujanović je bio na funkciji predsjednika Crne Gore, prvi put. Nakon izbora 2008. do danas odradio je svoj drugi mandat", naveo je Medojević, dodajući da nema dileme da je kandidatura neustavna.\nKandidatura Filipa Vujanovića\ndajevjecnacrnagora 5 godina i 9 mjeseci\nSud ce donijet Solomonsko rjesenje , da Fico ima pravo na jos pola mandata.Zalosno jer da se kon u CG sve radi na silu. I da zemlja ubrzanim koracima grabi ka fasizmu.Ljudi koji su nas uvukli u duznicko ropstvo . prevarama zele da ostanu na vlasti , i izgleda ce jedini nacin da se smijeni ova lopovska vlast biti ulica.Jer kako su dosli tako ce morati da podju.Niko u istoriji nije ponizio i opljackao ovaj narod kao elita, kojoj pripada i dosta opozicije.Narode budite se spasimo CG REVOLUCIJA\nP. P. P .M --Politicka-Policijska-Pravosudna Mafija.....


Rezovi - Nasilje u porodici: Stradalo 29 žena i dvoje dece - Magazin Pressek\nNasilje u porodici: Stradalo 29 žena i dvoje dece\nBy foto:pixabay/Counselling Petak, 15. decembar 2017.\nU 2017. godini u Srbiji je u porodičnom nasilju stradalo 29 žena i dvoje dece, istakla je koordinatorka Sigurne kuće Vesna Stanojević.\nOna je dodala da nam te brojke šalju lošu poruku, jer bez obzira šta radimo opet se dešavaju tragične situacije. Iako je od polovine leta do novembra bio relativno miran period, u zadnjih mesec dana ubijene su tri žene, a dva muškarca su izvršila samoubistvo, rekla je Stanojević.\nPo svemu sudeći, zaključila je, broj ubijenih u porodičnom nasilju će biti približan prošlogodišnjem. Tada su stradale 33 žene i četvoro dece. Iako je broj ubijenih zabrinjavajući, ona je istakla da je donošenje novog Zakona imalo efekta, jer je bilo preko 10.000 intervencija u kojima su sprovedene hitne mere, pa su uslovno to dobri rezultati.\nStanojević je istakla pozitivnu ulogu medija, koji su svojim izveštavanjem doprineli da žene lakše prijave nasilje i omogućili da im budu dostupne informacije kome mogu da se obrate u slučaju da trpe nasilje.\n- Žene se često vraćaju nasilnicima jer namaju drugog izbora. Mnoge su ekonomski zavisne od nasilnika, nemaju mogućnost zapošljavnja, nemaju podršku okoline, a često ni svojih roditelja. Zbog toga je veoma važno da se žrtve ekonomski osamostale. Kada imaju materijalne mogućnosti, žene mogu da se odvoje i žive sa svojom decom, a važna je i podrška insitucija, koje će ih štititi ako se nasilnik i pored zabrane pojavi, istakla je Stanojević.


Bjesovi i Eyesburn u Bašti KST-a se oprostili od leta | Balkanrock.com\nNaslovna Reportaže Bjesovi i Eyesburn u Bašti KST-a se oprostili od leta\nEyesburn; Foto: Branislav Milošević\nI kao da nam ovo kišovito vreme samo po sebi nije bilo dovoljan znak, zatvaranje bašte jednog od najposećenijih beogradskih klubova definitivno je označilo kraj ovogodišnje “letnje” sezone. Po dosadnoj kiši i još dosadnijem vetru probrana publika mogla je da sinoć da uživa u solidnim nastupima grupa Bjesovi i Eyesburn.\nSredina oktobra je već po navici rezervisana za koncerte koji označavaju zatvaranje bašte najstarijeg beogradskog kluba, te su tako i ove godine ljudi iz organizacije KST-a izašli u susret vernim posetiocma i, uprkos kiši koja je prestala da pada samo u kratkim periodima – priredili zanimljivu celovečernju zabavu.\nNešto nakon 23 časa, publici koja se tiskala ispod naštrešnica koje nadvisuju baštu, predstavio se sastav The Cockblockers, koji su u narednih sat vremena zabavljali publiku sa zaraznim obradama čuvenih svetskih hitova, kao i sa nekoliko autroskih numera. Međutim, shodno vremenu, i atmosfera u publici bila je poprilično hladna i siva – a i ne bila kada vam hladne kapljice kiše uporno kaplju za vrat.\nSitacija se, očekivano, promenila kada se na binu popela ekipa iz Gornjeg Milanovca, i jednom od prvih odsviranih numera, pesmom “Kiša” dali do znanja svima prisutnima u publici da se sa Bjesovima nije šaliti. Poveći kontigent vernih fanova napustio je svoja skrovišta, i već nakon nekoliko minuta imali smo ispred sebe dobro poznate prizore na koje smo navikli kada je u pitanju nastup ove grupe. Uslledile su pesme “Vreme je”, “Gavran” i “Besan pas”, a čak je i u nekoliko navrata i kiša ustuknula pred dobrom atmosferom koju je bend pravio na bini. Hitovi su se nizali, a najveće reakcije publike izazvale su numere “Bolje ti” i “Čak i da mogu sve”, koje su lagano i najavile kraj ovog zaista energičnog nastupa ekipe Bjesova.\nKratku pauzu koja je usledila publika je iskoristila da pronađe svoj put nazad u dugačke hodnike KST-a, a konačni prestanak padavina i hladnog vetra desetinu minuta kasnije nagovestio je i početak nastupa jedne od najpopularnijih beogradskih bednova – grupe Eyesburn. Šta reći za Nemanju Kojića Kojota i ekipu o čijim smo koncertima samo na ovom portali toliko puta pisali – a da već ne bude rečeno?! Momci koji iza sebe, doduše u sad već izmenjenom sastavu, imaju dvadeset i kusur godina dugu karijeru su od prvog do poslednjeg minuta svog nastupa radili baš ono što su bezbroj puta do sada uspešno činili na bini – pravili odličnu žurku.\nNastup su otpočeli pesmama “Your grace”, “Sister” i “Dream is over”, da bi u nastavku koncerta, uz pomoć male, ali raspoložene publike, bend nastavio da šparta kroz svoje najveće hitove. Ne treba ni napomenuti da su numere “Šejn” i “All right” bile jedne od onih pesama koje je publika jedva dočekala – a bend na bini svojim energičnim nastupom uzvratio istom merom. Kulminaciju koncerta doživeli smo pri njegovom samom kraju, kada je usledio mega-hit “Fool Control” i obrada čuvene pesme Boba Marija – “Exodus”. Poslednjim tonovima ove zanimljive verzije bend se, u već kasnim noćnim satima, oprostio od publike, koja se delimično razbežala pod novim naletom nevremena koje se nadvilo nad Beogradom.\nMala grupa najvernijih i očigledno neumornih ostala je da proprati i poslednji bedn večeri, još jedan beogradski sastav – Phobos, koji je svojim nastupom i zvanično stavio katanac na vrata koja su nas tokom leta vodila do bašte omiljenog-nam KST-a.


VUČIĆ SE OBRATIO SVETSKIM LIDERIMA: Predsednik Srbije govorio na samitu Climate ambition 2020 - Srbija UŽIVO\nVUČIĆ SE OBRATIO SVETSKIM LIDERIMA: Predsednik Srbije govorio na samitu Climate ambition 2020\nPredsednik Srbije Aleksandar Vučić govorio je danas na „Climate ambition 2020“ samitu, koji organizuju UN, Velika Britanija i Francuska.\nSrbija ulaže orgomne napore da poboljša energetsku efikasnost i to na obnovljivim izborima energije, poručio je danas predsednik Aleksandar Vučić i dodao da je to ambiciozan zadatak, kojem se mora težiti, uprkos pandemiji.\nVučić je istakao da će Srbija do 2050. godine biti niskougljenično društvo sa konkurentnom i resursno efikasnom ekonomijom, koja će građanima pružiti nova, zelena radna mesta i kvalitetan život u klimatski otpornom društvu.\nU obraćanju na Međunarodnoj konferenciji povodom pete godišnjice Pariskog sporazuma „Climate ambition 2020“, Vučić je naglasio da je Srbija razvila svoju dugoročnu Strategiju niskougljeničnog razvoja sa Akcionim planom, koji je usmeren na smanjenje emisije gasova sa efektom staklene bašte do 2030. i 2050. godine.\n– Spremni smo da povećamo naše rezultate više od tri puta, do 2030. godine, u skladu sa našim revidiranim Nacionalno utvrđenim doprinosom smanjenju emisija gasova sa efektom staklene bašte (NDC) – rekao je Vučić.\n– Uslovno, uz dodatnu podršku, rezultate primene strategije možemo povećati za više od pet puta – ukazao je predsednik Srbije.\n– Pred nama je ogroman zadatak i moramo visoko ciljati, uprkos izazovima pandemije. Sprovođenjem Zakona o klimatskim promenama obezbedićemo energetsku sigurnost i efikasnost resursa, povećati konkurentnost i ekonomski zeleni rast, istovremeno smanjujući ranjivost na klimatske promene i osiguravajući socijalni razvoj i zaštitu životne sredine – podvukao je Vučić.\nTakođe, napomenuo je i da gubici i štete usled klimatskih promena premašuju pet milijardi evra u odnosu na 2000. godinu, dodajući da se predviđa “intenziviranje klimatskih ekstrema”.\nZbog toga je adaptacija uključena u domaći NDC i Srbija radi na svom Nacionalnom planu adaptacije, dodao je Vučić.\nGovornici su lideri iz celog sveta, između ostalog britanski premijer Boris Džonson, predednik Francuske Emanuel Makron, nemačka kancelarka Angela Merkel, italijanski premijer Đuzepe Konte, kineski lider Si Đinping, indijski premijer Narendra Modi kao i papa Francisko.\nSamit je organizovan da bi se raspravljalo o problemima vezanim za klimatske promene, pogotovo u svetlu epidemije korona virusa.\nIako mnoge zemlje pred sobom imaju ekonomskih problema, važno je da ne zaboravimo brigu o našoj planeti, ističu organizatori.\nPOVEZANE TEMEAleksandar VučićClimate ambition 2020EkologijaPredsednik SrbijeSamitSrbijaVesti\nNOVI DETALJI HORORA U ARANĐELOVCU: Dragan suprugu TUKAO ŠTAPOM, pa ju je onda ZADAVIO!


Nema govora o regulisanju odnosa izmedju država – Nadlanu.com\nNema govora o regulisanju odnosa izmedju država\nObjavljeno 16. apr 2011. / 00:00:00\nBEOGRAD, 16. aprila 2011. (Beta) - Šef tima za pregovore s Prištinom Borislav Stefanović izjavio je u subotu da je Beograd izneo "detaljan predlog" o slobodi kretanja u potpunosti u skladu s evropskim standardima, ali da se nikako ne može govoriti o regulisanju odnosa izmedju država.\n"Naravno da ni u kom slučaju ne može biti govora da se prave poredjenja kako je rekla gospodja (šefica prištinskog tima Edita) Tahiri o državama koje nemaju regulisane odnose samim tim što Kosovo nije država i za nas ne može biti država", rekao je Stefanović u izjavi za Radio Beograd.\nPosle sastanka pregovaračkih timova u Briselu u petak, Edita Tahiri je rekla da je srpska strana predložila neka rešenja koja se sprovode "izmedju zemalja koje nemaju normalizovane odnose". Stefanović je rekao da je pregovaracki tim Begrada izneo detaljan predlog koji reguliše slobodu kretanja koji je u potpunosti u skladu s evropskim standardima, "čak ide i ispred njih".\n"Mi smo dali konkretne predloge koji omogućavaju gradjanima da se normalno kreću i da ostvarimo komunikaciju i na samom Kosovu i Metohiji i s našim gradjanima s Kosova i Metohije", rekao je on.\nŠef pregovaračkog tima Beograda je rekao da u narednom periodu predstoje teški zadaci da se nastave pregovori.


King: Slanje oružja na Kosovo znači da SAD brane odluku o priznanju\nZa komentar povodom nedavne odluke predsednika Buša o snabdevanju Kosova oružjem kolega Branko Mikašinović zamolio je komentatora i voditelja televizijske emisije «Hronika Bele kuće», Luelina Kinga.\nKing: Pošto je priznao nezavisnost Kosova, Vašington smatra da sada mora da brani taj akt i svoje gledište, a prva mera u tom kontekstu je slanje oružja. To bi, na nesreću, moglo da uzrokuje trku u naoružanju i regionalnu nestabilnost. Izgleda da ne postoji spoznaja da su dostupnost i širenje lakog oružja glavni elemenat u destabilizaciji društava i država. To je slučaj posebno u multietničkim i multireligijskim državama gde postoje drevne kulture, ali i neprijateljstva, što Amerika ne može da shvati pošto je ona jedno veoma uspešno multietničko društvo.\nGlas Amerike: Nezavisnost Kosova je politički destabilizovala Srbiju, koja je zakazala parlamentarne izbore 11. maja. Kako se u Vašingtonu gleda na mogući ishod tih izbora?\nKing: Sa američke tačke gledišta, mislim da se evropski problemi ponovo sagledavaju iz perspektive hladnog rata, kada Rusija nije bila naš prijatelj, a kako je Srbija, kao se to ovde shvata, tradicionalni saveznik Moskve, to znači da je i ona u suprotnom taboru. Mislim da je to suviše uprošćeno shvatanje. Američka podrška nezavisnosti Kosova se delimično može objasniti i iz tog ugla, a takodje kao ubiranje pozitivnog poena u islamskom svetu. Drugim rečima, kao zemlja koja se zalaže za demokratiju i mir, Amerika se često nalazi u srcu žarišnih problema i intervencija, a zatim se čudi kako se tu našla. Amerika deluje iz dva principijelna stava - humanitarnog, kao što je slučaj u Somaliji i Darfuru, ili političkog, što je daleko komplikovanije, posebno u slučajevima kao što je Kosovo.\nGlas Amerike: Kakva bi mogla da bude dalja uloga Rusije na Balkanu, posebno u vezi sa Srbijom i Kosovom?\nKing: Mislim da nezavisnost jednog dela suverene države, kao što je Srbija, nije trebalo tako brzo prihvatiti, posebno u svetlu protivljenja Rusije. Rusija je sada uticajna i ekonomski jaka zemlja, uglavnom zahvaljuući velikim rezervama prirodnog gasa od čega Evropa zavisi. Postaviti se antagonistički prema Rusiji ne pomaže jer bi američki prijatleji u Evropi tokom vremena upravo zbog te energetske zavisnosti mogli da se preorijentišu prema Rusiji, što bi moglo da stvori suparnički, pa i neprijateljski odnos izmedju Rusije i SAD, a Evropa bi se našla u sredini. Neki analitičari takodje ne vide razlog stacioniranja američkog antiraketnog sistema u Poljskoj, ili nezavisnosti Kosova, što distanicra i ljuti Rusiju. Drugim rečima, zašto ne napraviti od Rusije saveznika, sa kojim se može sarađivati, u svetlu mogućih daljih problema na Bliskom istoku, centralnoj Aziji, pa i Kini. Izmedju ostalog, postavlja se i pitanje kako bi se Vašington osećao da Rusija stacionira antiraketni sistem u recimo Meksiku ili Kanadi. Svakako, ne prijatno. Verujem da se uspešnija budućnost Evrope i SAD u tom delu sveta može graditi samo na konstruktivnim odnosima i saradnji sa Rusijom.


EU poslala poruku BiH: Stalo nam je!\nDan Evrope je prilika da slavimo Evropsku uniju – projekat koji se zasniva na miru, partnerstvu, zajedničkim vrijednostima i solidarnosti. Upravo je to u središtu odnosa EU sa Bosnom i Hercegovinom i u tom duhu obeležavamo ovaj Dan Evrope, kaže se u zajedničkoj kolumni šefa Delegacije EU i specijalnog predstavnika EU u BiH Johanna Sattlera sa šefovima misija zemalja članica EU u BiH povodom Dana Evrope 2021.\nNaglašava se da je prošlo više od godinu dana otkako je pandemija Covid-19 zahvatila celi svet. Bosna i Hercegovina i njeni građani su također teško pogođeni. Svi se suočavamo sa bolešću i gubitkom, tugom i nesigurnošću. Pored toga, svjedočili smo snazi koja dolazi iz solidarnosti, jer samo zajednički možemo prevazići izazove ovog teškog vremena.\n„Tim Evropa, EU i njene zemlje članice, je uz Bosnu i Hercegovinu od prvih dana pandemije, obezbeđujući medicinsku i zaštitnu opremu za medicinske ustanove širom zemlje, u vrednosti od 7,76 miliona evra. Pored toga, EU je obezbedila i 213.822 doza vakcina BioNTech/Pfizer za Bosnu i Hercegovinu, koje su počele pristizati već ovog meseca. Kraj krize se još ne nazire, ali mi ćemo nastaviti – u solidarnosti – da se zajednički borimo protiv posledica pandemije, sa vrlo snažnom porukom: Evropskoj uniji je stalo!,“ navodi se u kolumni.\nIako je fokus, s razlogom, na spašavanju života, Tim Evropa također pomaže Bosni i Hercegovini da sačuva radna mesta, sa 73,5 miliona evra bespovratnih sredstava za ekonomski oporavak, posebno u sektorima koji su najteže pogođeni pandemijom.\nDok se Bosna i Hercegovina, kao i celi svet, i dalje suočava sa izazovom pandemije, izuzetno je važno da ne izgubimo iz vida priliku za postizanje značajnih promena za građane ove zemlje. Potrebno je raditi na ostvarivanju jasno i dosledno iskazane želje građana da se približe EU. Ova želja se odražava i u našim bliskim odnosima i ekonomskim vezama.\nProšle su dve godine od kada je Evropska komisija objavila Mišljenje o zahtevu Bosne i Hercegovine za članstvo u EU. Lista pitanja koja je potrebno rešiti, utvrđenih u okviru 14 prioriteta iz Mišljenja, je duga i zahteva reforme u oblasti demokratije, funkcionalnosti i vladavine prava.\nOd presudnog je značaja da svi politički lideri u zemlji prestanu koristiti retoriku podela i odvraćati pažnju sa preko potrebnih reformi koje su u interesu građana BiH koji žele bolji život.\nOsim toga, ova neizborna godina političarima pruža priliku da poduzmu teške reforme. Svaka država koja se pridružila EU prošla je kroz ovu izazovnu fazu procesa pristupanja. BiH mora pokrenuti ciljane ustavne i izborne reforme u skladu s evropskim standardima, provodeći presudu Evropskog suda za ljudska prava u predmetu Sejdić/Finci i osiguravajući pravedniji i demokratskiji izborni sistem za sve građane. Za provođenje navedenih reformi je potrebna politička volja, transparentno i značajno uključivanje svih političkih i institucionalnih aktera, kao i civilnog društva, građana, akademske zajednice i šire javnosti.\nTim Evropa je spreman da podrži konstruktivne napore i rešenja koja će Bosnu i Hercegovinu približiti Evropskoj uniji u 2021. godini, kao demokratsku i funkcionalnu državu sa stabilnim institucijam koje rade u interesu svih građana. Put ka članstvu u EU čvrsto se zasniva na jasnom poštivanju teritorijalnog integriteta Bosne i Hercegovine kao suverene i jedinstvene zemlje.\nKao projekat koji se zasniva na miru, partnerstvu, zajedničkim vrijednostima i solidarnosti, Evropska unija u potpunosti podržava evropsku perspektivu zemalja Zapadnog Balkana. Mi u EU želimo ići napred, ruku pod ruku sa građanima ove zemlje, u duhu partnerstva i solidarnosti kako bi se to i ostvarilo.\nOvo je poruka koju želimo poslati građanima Bosne i Hercegovine povodom Dana Evrope.\nCrna Gora će o trošku države lečiti turiste koji obole od COVID-19 za vreme boravka u zemlji\nSlovenija: Vrednost industrijske proizvodnje u Q1 2021 za 3,0% veća u odnosu na Q1 2020


Za tri dana zbog alkohola iz saobraćaja isključeno 946 vozača - Glas Srpske\nSrna 27.10.2021 09:47\nBANjALUKA - Pripadnici Ministarstva unutrašnjih poslova (MUP) Republike Srpske za tri dana su identifikovali 1.886 prekršaja iz oblasti bezbjednosti saobraćaja, od čega je 946 vozača sankcionisano zbog vožnje pod dejstvom alkohola.\nIz MUP-a su saopštili da je 508 vozača ili 53,7 odsto sankcionisano zbog utvrđenih od 0,31 do 0,80 promila alkohola u krvi, a 286 vozača ili 30,2 odsto zbog koncentracije od 0,81 do 1,50 promila alkohola. U službenim prostorijama do otrežnjenja je zadržano 109 vozača ili 11,5 odsto, od kojih 99 vozača zbog više od 1,5 promila alkohola u krvi i 10 vozača koji su odbili da se podvrgnu ispitivanju.\nSankcionisana su i 43 mlada vozača, odnosno vozača mlađa od 21 godine starosti ili sa manje od tri godine vozačkog iskustva. Policijski službenici su kod 44 vozača posumnjali da upravljaju pod dejstvom opojnih droga ili psihoaktivnih lijekova i tom prilikom je 30 vozača sankcionisano.\nMUP apeluje da se svi učesnici u saobraćaju odgovorno ponašaju, da ne konzumiraju alkohol, opojne droge ili psihoaktivne lijekove. Republička akcija kontrole vozača pod dejstvom alkohola, opojnih droga ili psihoaktivnih lijekova, realizovana je od 22. do 24. oktobra.


Laguna - Kao lopov usred bela dana - Slavoj Žižek - Knjige o kojima se priča\nUvek interesantan Žižek\nAko ste čitali i ranije Žižeka, onda znate šta da očekujete, a ako pratite ove teme, nećete otkriti ništa novo. Svakako, to ne znači da ja u ovoj knjizi nisam uživala. Žižek pokriva pitanja društvenih medija, digitalnih valuta, politike identiteta i budućnosti političke levice, takođe, bez napora ubacuje svoje analize filma, filozofije i aktuelnosti u ovu slobodno mogu reći zabavnu i provokativnu knjigu.\nPrikaz knjige „Kao lopov usred bela dana: moć u doba postčovečanstva“ – Vrlo novo postčovečanstvo\nI u svojoj poslednjoj knjizi slovenački filozof konstatuje da zbog više razloga liberalni kapitalizam nije najprimereniji model savremenom trenutku, počev od njegove sve veće državne posredovanosti al...\nSlavoj Žižek je danas svima poznati intelektualac, čije se svako delo objavljuje, čak i kada deluje pomalo neozbiljno. Knjiga „Kao lopov usred bela dana“ poseduje neke odlike dela koje je na brzi...\nIntervju sa Slavojem Žižekom: Da li je liberalima i populistima samo potreban novi gospodar?\nUspon populizma, nativizma i nacionalizma poslednjih godina promenio je percepciju o tome šta obični ljudi očekuju od političara. Neki smatraju da su aktuelni antiestablišment trendovi pokušaj ukidanj...


Uskoro – rezultati istraživanja Užičkog centra za prava deteta Kompetencije učitelja i nastavnika za ostvarivanje prava deteta u osnovom obrazovanju u Srbiji - Užički centar za prava deteta\nUskoro – rezultati istraživanja Užičkog centra za prava deteta Kompetencije učitelja i nastavnika za ostvarivanje prava deteta u osnovom obrazovanju u Srbiji\nHome » Uskoro – rezultati istraživanja Užičkog centra za prava deteta Kompetencije učitelja i nastavnika za ostvarivanje prava deteta u osnovom obrazovanju u Srbiji\nUskoro – rezultati istraživanja Užičkog centra za prava deteta Kompetencije učitelja i nastavnika za ostvarivanje prava deteta u osnovom obrazovanju u Srbiji2019-06-042019-06-04http://ucpd.rs/wp-content/uploads/2018/01/logo-small.pngUžički centar za prava detetahttp://ucpd.rs/wp-content/uploads/2019/06/logoi-jpg-bos.png200px200px\nCilj istraživanja je da se utvrdi da li i u kojoj meri učitelji i nastavnici u osnovnim školama u Srbiji imaju kompetencije za ostvarivanje prava deteta u obrazovnom sistemu. Zadaci:\nUtvrditi nivo znanja koje nastavnici imaju u oblasti nediskriminacije, zaštite od zanemarivanja, zlostavljanja, najboljeg interesa deteta, participacije, građanskih i političkih prava deteta i obrazovanja za prava deteta;\nSaznati stavove/vrednosti nastavnika kada je u pitanju ostvarivanje prava deteta u navedenim oblastima;\nUtvrditi u kojoj meri nastavnici poseduju veštine da primene znanje o pravima deteta i veštine da podrže njihovu realizaciju u obrazovnom kontekstu.\nRezultati istraživanja će biti osnov za preporuke i izradu programa obuka u inicijalnom obrazovanju učitelja i nastavnika kao i programa obuka za stručno usavršavanje učitelja i nastavnika u Srbiji i to u delu koji se odnosi na oblast obrazovanje za prava deteta i njegovih podkomponenti.\nCiljna grupa istraživanja čini 950 učitelja i nastavnika osnovnih škola u Srbiji.\nFokus grupa sa mladima u KraljevuVesti


U EP rezolucija o reformi Ustavnog suda BiH\nTanjug 16. septembra 2020. 11:31\nBANJALUKA – Francuska poslanica Žili Lešante uputila je u Evropski parlament Predlog rezolucije o reformi Ustavnog suda BiH, u kojoj se zalaže za prestanak mandata stranih sudija.\nKako prenosi RTRS, s obzirom na „nedostatak nepristranosti međunarodnih sudija“, Lešante je predložila reformu suda tako što će ih zameniti sudije iz BiH.\nOna, takođe, traži da predsednik Evropskog parlamenta ovu rezoluciju prosledi Predsedništvu BiH, Kancelariji visokog predstavnika u BiH, Savetu i Evropskoj komisiji.\nKako je saopšteno iz Evropskog parlamenta, Lešante u preambuli rezolucije naglašava da Ustav BiH, koji je proizišao iz Dejtonskog sporazuma, predviđa uspostavljanje Ustavnog suda sastavljenog od devet članova, od kojih četvoricu bira Federacija BiH (dva Hrvata i dva Bošnjaka), dvojicu imenuje Republika Srpska, dok su tri člana strani državljani, koje imenuje predsednik Evropskog suda za ljudska prava.\n„Te međunarodne sudije su se, kršeći načelo nepristranosti, često priklanjali na stranu bošnjačkih sudija, pri cemu su srpske i hrvatske sudije postajale manjina, te su tako donosili odluke na temelju više političkih nego pravnih kriterijuma, posebno na štetu Republike Srpske i njene autonomije“, ukazuje Lešante u rezoluciji.\nŠefica Kluba poslanika SNSD u Predstavničkom domu BiH Snježana Novaković Bursać pozdravila je ovu i slične inicijative, koje skreću pažnju evropskih parlamenatraca na hibridni pravosudni sistem BiH, čiji je deo i Ustavni sud, a koji dokazano ovu zemlju, sve njene narode i građane udaljava od funkcionalnosti i evropskog puta.\nOna smatra da će evropskim parlamentarcima biti teško da shvate kako su uopšte moguće situacije da se Ustavni sud jedne zemlje, umesto da štiti Ustav, postavlja kao ustavotvorac i kako je moguće da u jednoj suverenoj zemlji dužnost sudija Ustavnog suda obavljaju strani državljani.\nLešante dolazi iz partije Nacionalno okupljanje, čija je predsednica Marin le Pen, a početkom 2020. javno je podržala Srbe i Srpsku pravoslavnu crkvu u Crnoj Gori.\n„Impresionirana sam i pre svega zadivljena protestima podrške Srpskoj pravoslavnoj crkvi. Vlada Crne Gore usvojila je nepravedan zakon kojim se predviđa otimanje imovine ove institucije, jedinog istinskog predstavnika pravoslavne vere ne samo u Crnoj Gori već i na celom Balkanu“, rekla je Lešante za portal IN4S.\nDodala je da se nijedan predsednik ne bi usudio da napadne crkvu, verovanje, religiju ili čak filozofiju sa istom odlučnošću, kao što je to uradio Milo Đukanović.


27-11-2019 18:45 Svet Planeta\nMeksički predsednik Andres Manuel Lopez Obrador odbacio je američki intervencionizam, pošto je Donald Tramp poručio da radi na tome da se meksički narkokarteli proglase terorističkim organizacijama.\n- Saradnja da, intervencija ne - rekao je Lopez Obrador novinarima.\nPrethodno je Tramp rekao da SAD "gube 100.000 ljudi godišnje zbog toga što se događa i dolazi iz Meksika", prenosi Rojters.\nLopez Obrador rekao je kako će se Meksiko pozabaviti tim pitanjem posle Dana zahvalnosti u SAD, kao i da je zatražio od svog ministra spoljnih poslova da vodi razgovore.\nAko je određena grupa proglašena terorističkom organizacijom, protivzakonito je da im američki građani pružaju pomoć, a članovi terorističke organizacije ne mogu ući u SAD, već mogu da budu deportovani, poručuju iz Vašingtona.\nPročitajte OVDE čija je to neizvesna sudbina i kakve veze s tim ima 50 nuklearnih bombi.


Naslovna Fudbal Blekburn, Njukasl i poslednji trofeji ,,malih” klubova u Engleskoj\nSve do čuda koje je pre tri godine napravio Lester, Blekburn je bio poslednji prvak Engleske pre nego što je nastupila era tokom koje su pobednici u Premijer ligi, ali i u FA kupu bili prpidanici najuže grupe velikih ostrvskih klubova.\nOd sezone 1994/95 kada je Blekburn osvojio trofej u tada trećoj sezoni novoformirane Premijer lige, osim Lestera, šampioni su bili još samo oba Mančestera, Arsenal i Čelsi. Slično stoje stvari i kada je u pitanju takmičenje u kojem Blekburn i Njukasl ponavljaju susret trećeg kruga – FA kupu. Spomenute sezone osvajač je bio Everton, a od tada su osim mančesterskog i londonskog dvojca i Liverpula, do ovog trofeja stizali samo Portsmut (2008) i Vigan (2013).\nhttps://t.co/gMkSr3de5H – Alan Shearer was the first player to reach the magical milestone of 100 top-flight goals in the Premier League era, achieving the feat for @Rovers in December 1995. #Shearer #Goals #BRFC #Blackburn #Goalscorer #PremierLeague\n— Simon Wright (@Siwri88) January 13, 2019\nBlekburn je tada imao odličan sastav koji je predvodio jedan od najboljih strelaca u istoriji ostrvskog fudbala Alan Širer. Verovatno ni sami nisu bili svesni kako će izgledati naredne dekade u fudbalu, kao i da će im to biti poslednji trofej. Ne samo to, nego da će dobar deo sezona provoditi u drugoj, a jednu čak i u trećoj diviziji.\nNi Njukasl nije uspeo da se snađe ništa bolje od Roversa. Nastupi u UEFA Ligi šampiona nisu baš adekvatna zamena za trofeje koji na Sent Džejms nisu stizali još od 1955. godine kada su Svrake osvojile FA kup. Bilo je doduše, trijumfalnih sezona u Evropi (Kup sajamskih gradova 1967, Intertoto kup 2006), ali ne u značajnijim takmičenjima. Njukasl ima jednu titulu šampiona Engleske više od Blekburna, ali su sve četiri osvojene u periodu pre II Svetskog rata.\nBlekburn i Njukasl imaju skoro isti broj pobeda u međusobnim duelima\nOve dve ekipe su se u raznim takmičenjima sastale skoro 140 puta, a Njukasl ima dve pobede više (58:56). U sezoni koja je prethodila dominaciji velikih klubova, a koju su Roversi okončali trećom titulom engleskog šampiona, klubovi su odmerili snage čak četiri puta. Dve utakmice su odigrali u Premijer ligi, dok su u FA kupu kao i sada, morali da ponove okršaj posle istovetnog nerešenog rezultata (1:1).\nOsmog januara 1995. godine na Sent Džejms parku nije bilo pobednika, a po jedan gol su postigli Rob Li (Njukasl) i Kris Saton (Blekburn). Ponovljen meč je odigran deset dana kansije na Ivud parku, a iz njega su Svrake izašle kao pobednici (2:1). Pogodak za domaće je ponovo postigao Saton, dok su strelci za goste bili Li Klark i Mark Hotiger.\nBlekburn je uspeo da se revanšira u ligaškom susretu nekoliko meseci kasnije, a jedini strelac je bio Alan Širer. Isti fudbaler je postigao gol za Roverse u prvom ligaškom okršaju te sezone, kada je Njukasl bio domaćin, a susret završen rezultatom 1:1. Flauers je dao autogol koji je doneo bod Svrakama.\nSastavi koji su istrčali na teren Ivud parka u ponovljenom meču FA kupa su bili sledeći:\nFlauers, Berg, Pirs, Hendri, Saton, Vorherts, Le So, Atkins, Slejter, Vilkoks, Širer\nSrniček, Hotiger, Venison, Hui, Pikok, Eliot, Beresford, Klark, Foks, Li, Kitson\nPrethodni tekstNovi kapiten, povrede i šansa da neko nov zablista protiv Valensije\nSledeći tekstPerfektni Vorkapić slomio Koreju, Srbija pobedom do šanse za plasman dalje!


► Hari i Megan stigli u Novi Zeland, poslednju etapu turneje\nPar je stigao iz Sidneja gde su sinoć učestvovali na ceremoniji zatvaranja Igara Inviktus, sportskog takmičenja za ranjenje vojnike iz celog sveta, čijem pokretanju je doprineo princ Hari.\nVojvoda i vojvotkinja od Saseksa su iz Australije za Novi Zeland doputovali letelicom novozelandske vojske kojom se takođe vratio novozelandski tim koji je učestvovao u Igrama.\nPar su dočekali premijerka i gradonačelnik Velingtona Džastin Lester, oni su zatim razgovarali s sportistima i uputili se ka rezidenciji generalne guvernerke Novog Zelanda Petsi Redi gde će im biti priređen tradicionalni maorski doček.\nMegan je nosila crnu haljinu i karirani mantil kao i tradicionalni crveni makov cvet koji obeležava poginule u Prvom svetskom ratu, koji je takođe imao i njen suprug Hari.\nOni treba u Velingtonu da otvore novi britanski spomen centar za rat, a večeras će prisustvovati ceremoniji koja obeležava usvajanje zakona o dozvoli ženama da glasaju pre 125 godina na Novom Zelandu.\nPar će u četvrtak napustiti Novi Zeland posle turneje duge 16 dana tokom koje su obišli još Australiju, Fidži i Tongu.\nNeposredno po dolasku u Australiju pre gotovo dve nedelje objavljeno je da Hari, 34, i Megan, 37, čekaju svoje prvo dete na proleće.


Nova Varoš - Sud vratio otpuštene radnike (Video)\nNova Varoš - Tokom juna i jula meseca ove godine ukupno 14 radnika iz ovdašnja dva javna preduzeća ostalo je bez posla.\nNezadovoljni ovim odlukama i načinom na koji su donete, radnici su presavili tabak i pravdu potražili na sudu. Pa su tako presudom Osnovnog suda u Prijepolju od 17.novembra vraćeni na posao, a sud je ustanove obavezao da nadoknade nastale troškove.\nMeđu devet radnika ovdašnjeg komunalnog preduzeća, koji su tada ostali bez posla je i Suzana Šuljagić. Ona je nakon 16 godina provedenih u firmi morala na Zavod za zapošljavanje. Prema njenim rečima razlozloge otkaza vidi kao političke, ali je zadovoljna što se na kraju sve ovako završilo.\n„Mi odavde jedemo hleb, videćemo da napravimo neki sporazum sa opštinom kako bi izbegli podnošenje tužbenih zahteva i dalje izlaganje trošku firme u kojoj radimo“, ističe Suzana Šuljagić.


Mihajlović: Uskoro radovi prema Draču - Dnevni list Danas\nPočetna » Novo » Ekonomija » Mihajlović: Uskoro radovi prema Draču\nMihajlović: Uskoro radovi prema Draču\nPlaniramo da iduće godine počne izgradnja auto puta Niš – Pločnik, kao prva deonica do Merdara, što je deo projekta auto puta do Prištine, najavila je danas ministarka građevinarstva, saobraćaja i inifrastrukture Zorana Mihajlović, napominjući da će tako Srbija biti povezana sa lukom Drač.\n0Piše: Fonet 04. oktobra 2017. 13.11\nOna je, u zajedničkom obraćanju sa direktorkom Kancelarije Evropske investicione banke (EIB) za Zapadni Balkan Dubravkom Negre, uoči njihovog sastanka u Vladi, precizirala da je vrednost deonice Niš – Pločnik 212 miliona evra i da u novembru kreće eksproprijacija na tom delu.\nNa novinarsko pitanje da li je to prioritet za Srbiju i ko ima najviše koristi od ovog auto puta, Mihajlović je rekla da je Srbiji ovo omogućava pristup moru, da će auto put od Niša do Merdara pomoći razvoj topličkog i niškog okruga, ali i Srbima koji žive na Kosovu.\nSrbija je tranzitna zemlja, ima bolji položaj od drugih u regionu i to treba iskoristiti, naglasila je Mihajlović.\nMihajlović je rekla da je tema razgovara sa Negre i modernizacija i elektrifikacija pruge Niš – Dimitrovgrad i obilaznica oko Niša, što je projekat vredan 260 miliona evra.\nNegre je rekla da EIB pregovara i sa kosovskom stranom o izgradnji puta na Kosovu koji će spojiti Niš sa Prištinom, pa tako i Srbiju sa Albanijom i lukom Drač, kao i ostale zemlje kao što je Mađarska i druge iz centralne Evrope.\nGovoreći o projektu Niš Dimitrovgrad, ona je naglasila da su već odobrena bespovratna sredstva od 75 miliona evra iz sredstava Evropske unije, koja se kombinuju sa sredstvima Srbije, uključujući kredite EIB. Ona je naglasila da je EIB neprofitna organizacija koja pod vrlo povoljnim uslovima pomaže velike infrastrukturne objekte.\nNa pitanje o iznosu kredita i donacijama, Negre je rekla da će se to detaljno utanačiti. Srbija će podneti aplikaciju u okviru Fonda za Zapadni Balkan i naš cilj je, pošto podržavamo tu aplikaciju, da iznos bespovratnih sredstava bude što veći, rekla je Negre.


Ponekad u aprilu (2005) - HBO Srbija\nPonekad u aprilu SOMETIMES IN APRIL\nRežiser: Raoul Peck\t 2005 | 135 minuta\nUbistvom predsednika iz plemena Hutu 7. aprila 1994. godine, Ruanda je bila svedok početka najgorih zverstava u skorijoj istoriji.\nU aprilu 1994. godine, u afričkoj državi Ruanda započeo je jedan od najodvratnijih genocida u svetskoj istoriji. U narednih sto dana, ubijeno je skoro milion ljudi u strašnom pokolju koji su nacionalisti Hutu sproveli protiv svojih sunarodnika iz plemena Tutsi. Ova opora drama HBO-a se fokusira na gotovo neopise strahote koje su se odigrale pre deceniju kroz priču o dva brata iz plemena Hutu – jedan je vojno lice, drugi radi na radiju – čiji odnosi i privatni životi bivaju zauvek promenjeni ovim genocidom. Scenario i režiju uradio je Raul Pek (HBO film, «Lumumba»), a ovo je prvi ozbiljniji film o sto dana genocida u Ruandi iz 1994. koji je i snimljen u Ruandi na lokacijama na kojima su se događaji i odvijali. Istovremeno napeti triller i jezivi podsetnik na nepojmljivu ljudsku surovost, film „Jednom u aprilu“ je epska priča o hrabrosti pred bezizlaznim situacijama, kao i ekspoze o neaktivnosti Zapada dok je skoro milion stanovnika Ruande surovo ubijano. Zaplet se bazira na odnosu dva brata koja su upletena u sukob iz 1994. između većinskog stanovništva iz plemena Hutu (koji vladaju Ruandom od 1959.) i manjinskog plemena Tutsi koji su imali povlašćen status dok je zemljom vladala Belgija. Glavni protagonisti (obojica iz plemena Hutu) su Augustin Muganza (Idris Elba) vojnik protiv svoje volje oženjen ženom iz plemena Tutsi i otac troje dece, i njegov brat Onore (Oris Eruhero), popularna javna ličnost koja prihvata Hutu propagandu moćne govornice: radija RTLM iz Ruande.


Branislavu Gulanu, nagrada za životno delo – Макроекономија\n23. септембра 2016.\t0 Branislav Gulan Ostavite komentar 580 Pregleda\nNa Međunarodnom festivalu novinara održanom u Bogatiću, uručena priznanja novinarima iz Srbije\nNovinar i publicista iz Novog Sada, Branislav Gulan, dobitnik je nagrade za životno delo Međunarodnog festivala novinara koji prate poljoprivredu i selo, koji je održan u Bogatiću. Kako je istaknuto, Gulana je četiri i po decenije novinar i publicista, više od dve decenije član je Naučnog društva ekonomista Jugoslavije, potom Srbije, član je Akademijskog odbora za selo Srpske akademije nauka i umetnosti. U novinarskom istraživačkom radu dugom četiri decenije Gulan je objavio više desetina hiljada tekstova u listovima gde je radio, ponajviše u kući ,,Borba“, Privrednoj komori Jugoslavije i Srbije, novosadskom ,,Dnevniku“, a autor je i oko 150 stručnih i naučnih radova na na savetovanjima širom sveta. Objavio je više od 20 knjiga. Među njima su ,,Obećanja i očekivanja“, ,,Sudbina oduzete imovine“, ,,Koreni“, ,,S obe strane pakla“, ,,Dve strane istine“ i niz drugih sa ekonomskim temama. Član je Udruženja novinara Srbije četiri i po decenije!\nNa istom festivalu urednik RTV Petar Nikolić dobio je nagradu Zlatno zrno Srbije za višegodišnje uređivanje i vođenje emiisija na romskom jeziku u programima RTV. Godišnje nagrade dobili su ,,Sremske novine“ za pokretanje pet specijalnih dodataka – novina namenjenih isključivo stanovnicima seoskih sredina na području Sremske Mitrovice. Produkcija ,,Duga“ iz Trstenika dobitnik je priznanja za seriju poljoprivrednih emisija koje se emituju nas lokalnim televizijama u Srbiji. Priznanja za jednogodišnji rad dobili su i snimatelj televizije BN Televizije iz Brčkog Goran Opačić, iz istočnog Sarajeva Milan Đurović, novinar iz Zrenjanina Miodrag Grubački i novinar RTS – dopisništvo Šabac Nenad Tomašević.\nTagoviNagrade Poljoprivredno prehrambeni sektor\nPrethodna Stradanje stanovništva Centralne Srbije u Drugom svetskom ratu – uvod


Stari ALO! - Hilandar čuvaju srpski vatrogasci!\nHilandar čuvaju srpski vatrogasci!\nMinistarstvo kulture i informisanja je juče saopštilo da kontinuirano prati razvoj događaja u okruženju manastirskog kompleksa Hilandar zbog širenja požara na Svetoj gori i da će u slučaju neposredne opasnosti po manastir preduzeti hitne mere.\nMinistar kulture Bratislav Petković u stalnom je kontaktu sa igumanom Hilandara jeromonahom Metodijem i direktorom Zadužbine Svetog manastira Hilandar Milivojem Ranđićem, navodi se u saopštenju.\nŠuma kojom gazduje manastir Hilandar u dobrom delu je izgorela na površini većoj od 3.000 hektara. Dragan Dončevski iz Sektora MUP-a za vanredne situacije izjavio je juče da Hilandar zasad nije ugrožen požarom, ali bi se situacija mogla promeniti ukoliko bude jakog vetra. On je objasnio da su preduzete preventivne mere za zaštitu Hilandara, zbog iskustva s požarom koji je izbio 2004. godine, od čega se manastir još nije oporavio. Obavljena je i obuka vatrogasaca - monaha u manastiru, rekao je Dončevski i dodao da se još ne zna šta je uzrok požara na Svetoj gori.\nOn je juče potvrdio da je ekipa od 49 vatrogasaca i 10 vozila iz Srbije stigla na Svetu goru, da su raspoređeni na terenu oko Hilandara i da su počeli da gase požar s grčkim kolegama.\nGrčke vlasti su zbog širenja požara na Svetoj Gori pripremile eventualnu evakuaciju tri manastira - srpskog Hilandara, grčkog Esfigmena i bugarskog Zografa. Vetar je promenio pravac, pa je vatra stigla na dva kilometara od Hilandara, javila je Verska informativna agencija.


Fišer će imati susrete sa predsjedavajućim Savjeta ministara BiH Vjekoslavom Bevandom i sa vodećim zvaničnicima u Republici Srpskoj i Federaciji BiH, ali i sa visokim predstavnikom Valentinom Inckom, zvaničnicima EU i predstavnicima diplomatskog kora, saopšteno je iz EBRD-a.\nKako se navodi, Fišer ovom posjetom želi da dobije najnovije informacije o situaciji u BiH i da izrazi snažnu podršku EBRD nakon formiranja Savjeta ministara BiH, uključujući podršku naporima koje BiH čini na približavanju Evropskoj uniji.\nAktivnosti EBRD-a u BiH usmjerene su na poboljšanje infrastrukture u zemlji, jačanje finansijskog sektora, podršku malim i srednjim preduzećima i podsticanje konkurentnosti lokalne industrije, stoji u saopštenju za javnost EBRD-a.\nOd početka svojih aktivnosti u BiH EBRD je investirala više od 1,3 milijarde evra u 100 projekata u različitim privrednim sektorima, što je dalo podršku za privlačenje više od 1,6 milijardi evra investicija iz drugih izvora. Srna\nTagovi: bihebrdjan fisersavjet ministara bihvjekoslav bevanda


Porez Na Imovinu - najnovije vesti - Naslovi.net\nPorez Na Imovinu - vesti\n+ Dodaj 'Porez Na Imovinu' kao novi prozor na naslovnoj stranici\nZamenik gradonačelnika Beograda Goran Vesić izjavio je danas da je kompanija PKB 14. decembra prošle godine platila gradu Beogradu celokupan osnovni dug na ime poreza na imovinu koji godinama nije plaćan. „Kompanija PKB je 14. decembra uplatila u budžet grada 719.525.041,34 dinara što je bio njihov... »\n(Foto: bibiphoto/shutterstock.com ) (Foto: bibiphoto/shutterstock.com ) Zamenik gradonačelnika Beograda Goran Vesić izjavio je danas da je kompanija PKB 14. decembra 2018. platila Gradu Beogradu celokupan osnovni dug na ime poreza na imovinu koji godinama nije plaćan, navodi se na sajtu Beoinfa. –... »\nVesić: PKB platio dug gradu Beogradu\nInsajder pre 10 sati\nZamenik gradonačelnika Beograda Goran Vesić izjavio je danas da je kompanija PKB 14. decembra prošle godine platila gradu Beogradu celokupan osnovni dug na ime poreza na imovinu koji godinama nije plaćan.\n"Kompanija PKB je 14. decembra uplatila u budžet grada 719.525.041,34 dinara (oko 6 miliona evra), što je bio njihov osnovni dug na ime poreza na imovinu koji godinama nije plaćan", rekao je Vesić. On je podsetio da je grad... »\nZamenik gradonačelnika Beograda Goran Vesić izjavio je danas da je kompanija PKB platila gradu celokupan osnovni dug na ime poreza na imovinu, koji godinama nije plaćan.\nPKB je 14. decembra prošle godine uplatila u budžet grada 719.525.041 dinara, što je bio njihov osnovni dug na ime poreza na imovinu, koji godinama nije plaćan, rekao je Vesić. On je podsetio da je Beograd 4. januara sa... »\nSve informacije su dostupne preko Jedinstvenog informacionog sistema lokalne poreske administracije na web adresi https://lpa.gov.rs. Korisnici koji su u prethodnom periodu već registrovani u LPA i imaju otvoreno korisničko ime i... »\nPredsednik se Francuzima obratio pismom u kojem navodi da bi ti razgovori trebalo da počnu već u utorak i traju do 15. marta, te da bi trebalo da dovedu do „novog ugovora za naciju". On je, doduše, naglasio da će se i dalje... »\nUtvrđene cene nekretnina u Zrenjaninu kao osnovica poreza na imovinu\nZRENjANIN: Na jednoj od prethodnih sednica Gradskog veća u Zrenjaninu utvrđene su cene kvadrata nekretnina u gradskim zonama na osnovu kojih će se određivati iznos poreza na imovinu za 2019. godinu.\nTeritorija grada podeljena je na pet zona. U zavisnosti od opremljenosti, prosečne cene kvadrata razlikuju se od zone do zone. Tako u prvoj zoni prosečna cena kvadrata građevinskog zemljišta iznosi 3.533 dinara, a stanova 72.720... »\nGrađanima ne polažu račune: Najveći deo žitelja Srbije ne zna kako se troši novac od poreza na imovinu\nVažno da i stanovnici na lokalu utiču na trošenje prikupljenog novca. U Jablaničkom i Podunavskom okrugu više od polovine građana tvrdi da ne zna kako mogu da dođu do ovih informacija\nSTANOVNICI Pčinjskog okruga, skoro dve trećine njih, ne znaju nijedan način kako da se informišu o pravima i obavezama u vezi sa porezom na imovinu. U Jablaničkom i Podunavskom okrugu više od polovine građana tvrdi da ne zna kako... »\nU Plandištu renoviraju seoske ambulante\nPLANDIŠTE: Tek 511 miliona dinara planirano je u budžetu Opštine Plandište za ovu godinu, ali je to, ipak, za oko sedam procenata više nego lane. Najveći priliv novca očekuje se da u opštinsku kasu stigne iz transfera viših nivoa vlasti, 195 miliona dinara, i od prihoda poreza na imovinu - 60 miliona dinara.\nUz budžet odbornici su na poslednjem zasedanju u 2018. doneli i odluku o lokalnim komunalnim taksama koje su usklađene sa republičkim taksama. Kako je rečeno prilikom razmatranja ove tačke dnevnog reda, očekuje se da prihod od... »\nU POŽAREVCU su od 1. januara stupile na snagu nove cene poreza na imovinu, vode, grobljanskih usluga i odnošenja smeća. Porez na imovinu povećan je jer su veće i cene kvadrata u gradskim zonama. U prvoj zoni cena kvadrata stana... »\nPut lakši, borba sve teža: Đoković uz dosta muke savladao Medvedeva i prošao u četvrtfinale AO\nVečernje novosti pre 4 sata još 32 povezane\nPolitika pre 5 sati još 23 povezane\nTakse Kosova na robu iz Srbije i BiH ostaju, Tači želi da ubrza ukidanje\nRadio 021 pre 3 sata još 14 povezanih\nBeta pre 1 sat još 13 povezanih


Krajiška SDA: Građani neka prepoznaju antibošnjačku politiku A-SDA | Krajina.BA\nKrajiška SDA: Građani neka prepoznaju antibošnjačku politiku A-SDA\nNakon što je iz A-SDA saopćeno da Bakir Izetbegović i Milorad Dodik kreću u zaštitu nacionalnih interesa i šalju poruke jedan drugome u trenucima kada “loše stoje” na političkoj sceni i u javnosti, stigla je reakcija krajiškog ogranka SDA.\n“Jasno i precizno imenovanje stvari, procesa i događaja mnogima smeta, a vidimo da na navedeno nisu imuni ni predstavnici lokalnih stranaka kakva je ASDA. Mnogo je opasniji način kako to radi upravo ASDA i njeni predstavnici. Dovoljno je ukazati na dva ili tri svježa primjera njihove antibošnjačke politike i pokušaja da, ne birajući načine i sredstva, obezvrijede višedecenijsku borbu SDA za prava Bošnjaka”, smatraju u SDA Unsko-sanskog kantona.\nU saopćenju se navodi “da javnost treba podsjetiti da je upravo ASDA trgovala s biračkim mjestima u Srebrenici direktno sa SNSD-om dajući podršku negatorima genocida i njihovom kandidatu Mladenu Grujičiću za načelnika općine”.\n“Nadalje, tokom suđenja Sakibu Mahmuljinu, ni manje ni više kao svjedok se pojavio Fadil Hasanagić, odani kadar ASDA, a kojeg su SNSD-ovi mediji rado hvalili u svojim programskim šemama. O kakvoj se licemjernoj politici radi govore i nedavni izbori u Mostaru u kojem je ASDA odlučila samostalno nastupiti na izborima pomažući na takav način HDZ, odbivši poziv probosankih stranaka za zajedničko učešće na izborima. Nažalost, ASDA je postala stranka koja svojim potezima nastoji svoje glasačko tijelo ojačati kod pristalica autonomije”, naveli su.\nIz SDA USK kažu kako vjeruju da će građani BiH, a posebno Unsko-sanskog kantona, prepoznati loše i zlonamjerne poruke koje predstavnici ASDA koriste u svom radu, a na štetu Bošnjaka i posebno nas Krajišnika.\nPrethodni članakJedna od najvećih jugoslavenskih zvijezda priznala da je bila žrtva silovanja\nNaredni članakŠtefánek i Fazlić razgovarali o migrantskoj krizi\nTopla ljudska priča mladih iz Sanskog Mosta koji se...\nPrve fotografije s lica mjesta: Ubijene dvije osobe u...


Skupština grada pokrenula je inicijativu da se pored redovne kontrole namirnica koju obavljaju poljoprivredna, veterinarska i sanitarna inspekcija, uvede i uporedno ispitivanje zdravstvene ispravnosti pojedinih namirnica.\nOsnovne prednosti ovog ispitivanja su u tome što se javnost upoznaje sa rezultatima, pri čemu saopštenja sadrže bliže podatke o kvalitetu pojedinih proizvoda, nazivu proizvođača i prodajnim objektima u kojima su uzeti uzorci za ispitivanje.\n- Svako javno objavljivanje rezultata ocenjivanja kvaliteta namirnica podsticajno će delovati na proizvođače da poboljšaju kvalitet svojih proizvoda. Takođe, izaći će se u susret i zahtevima potrošača da se bliže upoznaju sa svojstvima određenih proizvoda i da pravilnim izborom namirnica zaštite svoje zdravlje i zdravlje svoje dece - rekao je Đorđe Staničić, član Izvršnog odbora Skupštine grada.\nUporedno ispitivanje zdravstvene ispravnosti proizvoda obavljaće se samo za određenu grupu proizvoda, a za početak će to biti bareni proizvodi od mesa i sveže mleveno meso. Uzorci će se uzimati od pravnih lica i privatnika registrovanih za proizvodnju ili promet određenih namirnica. Ispitivanje kvaliteta obavljaće stručne institucije, a saopštenje rezultata biće javno. Sekretarijat za finansije obezbediće za ova ispitivanja 600.000 dinara.


Source: “Hadžović: Očekuje se da će ‘Program reformi BiH’ biti prihvaćen” – Centar za sigurnosne studije – BiH | Centre for Security Studies – BH\nDirektor Centra za sigurnosne studije (CSS) BiH Denis Hadžović kazao je danas kako bi već početkom naredne godine, odnosno nakon nastupajućih praznika trebao biti poznat zvaničan stav Sjevernoatlantskog saveza (NATO) u vezi s dokumentom „Program reformi BiH“, koji je u ponedjeljak poslan u sjedište NATO-a u Briselu.\nKomentirajući Fenin upit u vezi s prirodom tog dokumenta i njegovim reperkusijama na evroatlantski put BiH, naveo je kako se radi o dokumentu koji je po formi koncipiran kao Godišnji nacionalni plan (ANP), te da predstavlja njegovu svojevrsnu repliku, ali s drugačijim nazivom.\n– Očekuje se da će dokument u toj formi biti adekvatan i biti prihvaćen kako bi se aktivirao Akcijski plan za članstvo (Membership Action Plan – MAP), a samim tim i pokrenule već dogovorene reforme u okviru Oružanih snaga i Ministarstva odbrane BiH – precizirao je Hadžović.\nDodao je kako će, nakon evaluacije Programa reformi BiH od zvaničnika NATO-a, biti razriješene dileme oko aktivacije MAP-a i daljnjih reformskih procesa u Bosni i Hercegovini.\nDirektor CSS-a, nadalje, smatra da se radi o dokumentu koji je izazvao previše fame u javnosti, te da je najvažnije da je BiH dobila novu vlast koja će paralelno raditi na integracijama i u Evropsku uniju i u NATO, a što je, u međuvremenu, pozdravljeno od međunarodnih zvaničnika.\nU kontekstu situacije u kojoj je ta vijest ostala u sjeni dešavanja u Narodnoj skupštini RS i različitih interpretacija u vezi s dokumentom Program reformi, Hadžović pojašnjava kako je loša komunikacija između Ureda člana Predsjedništva Milorada Dodika i NSRS-a dovela do nemilih događaja, te proizvela privid da se nešto krije od javnosti.\nPojašnjava kako se radi o tome da je poslanicima u NSRS-a poslan Program reformi BiH u kojem je sadržan samo opisni, ne i tabelarni dio, a što je onda dovelo do različitih interpretacija i nesporazuma, ali i tumačenja u javnosti u vezi s obimom i sadržajem tog dokumenta.\nKolektivni šef države, uz posredovanje međunarodne zajednice, 19. novembra usvojio je Program reformi BiH, koji sadrži pet poglavlja i to – Politička i ekonomska pitanja, Odbrambena i sigurnosna pitanja, Pitanje resursa, Sigurnosna pitanja i Pravna pitanja.\nKako mediji prenose, u dokumentu se, između ostalog, navodi da je Bosna i Hercegovina, kao jedan od glavnih spoljnopolitičkih prioriteta odredila partnerstvo sa NATO-om, polazeći od potrebe očuvanja trajnog mira, sigurnosti, stabilne demokratije, razvoja države i njenih institucija.


STRUČNJACI SMATRAJU DA SU BOGATE DRŽAVE KRIVE ZA POJAVU NOVIH SOJEVA KORONAVIRUSA | Hayat.ba\nSTRUČNJACI SMATRAJU DA SU BOGATE DRŽAVE KRIVE ZA POJAVU NOVIH SOJEVA KORONAVIRUSA\nPojava novih varijanti poput B.1.1.5.2.9 mogla se izbjeći da su bogate države osigurale da siromašnije zemlje imaju pristup vakcinama protiv koronavirusa, kažu stručnjaci.\nNaučnici su opisali B.1.1.5.2.9, otkrivenu u zemljama uključujući Južnu Afriku, kao “najzabrinjavajuću koju smo vidjeli”, pri čemu je otkriveno da sadrži veliki broj mutacija koje ne samo da ga mogu učiniti prenosivijim, već i također mu pomažu da izbjegne imunološki sistem tijela.\nStručnjaci kao što je Tim Bierley, farmaceutski aktivista u Global Justice Now, rekli su da je širenje ove varijante bilo moguće “potpuno izbjeći” i da su uslove za njeno pojavljivanje stvorile zemlje s niskim i srednjim prihodima koje su sprječene od Velike Britanije da dobiju pristup vakcinama.\nViše od godinu dana, Južna Afrika, Bocvana i većina zemalja pozivaju svjetske lidere da se odreknu intelektualnog vlasništva na vakcine, testove i tretmane protiv koronavirusa, kako bi mogli proizvesti vlastite vakcine. To je vitalna mjera o kojoj će se raspravljati na konferenciji Svjetske trgovinske organizacije sljedeće sedmice. Međutim, do sada su Velika Britanija i EU bezobzirno blokirale napredak – rekao je Birerley.\nAko i kada ova nova varijanta počne da se širi svijetom, zapamtite da je britanska vlada vodila opoziciju prema planu koji ju je mogao zaustaviti – dodao je.\nDoktor Ayoade Alakija, kopredsjedavajući Afričke alijanse za isporuku vakcina, rekao je da je trenutno jako ljut zbog svega što se dešava.\nČak i ako moralni argument nije urodio plodom, ako smo izgubili iz vida naš zajednički moral i zajedničku ljudskost, onda su čak i iz perspektive prosvijećenih vlastitih interesa, sigurno, sigurno, shvatili da ako ne vakcinišu sve stanovnike svijeta što je brže moguće, da će se pojaviti varijante koje ne možemo da kontrolišemo.\nMeđutim, profesorica Azra Ghani, epidemiologinja s Imperial College London, rekla je da će se nove varijante vjerovatno uspostaviti u bilo kojem okruženju gdje virus cirkuliše u velikom obimu, uključujući i Veliku Britaniju.


Novi status za bisere arhitekture | Glas javnosti\nPočetna > Beograd > Novi status za bisere arhitekture\nDeset zdanja u prestonici dobilo status spomenika kulture\nOdlukom Vlade Srbije kulturna dobra postala su i Pravni i Tehnički fakultet, Studentski dom „Kralj Aleksandar Prvi“, zgrada u kojoj je Ministarstvo saobraćaja...\nPored mnogobrojnih spomenika kulture, koji i danas svedoče o razvijenoj civilizaciji i kulturi na tlu Beograda, taj status od početka avgusta krasi i niz drugih objekata u prestonici. Odlukom Vlade Srbije, koja je doneta na sednici 2. avgusta, zgrade Pravnog i Tehničkog fakulteta, Studentski dom „Kralj Aleksandar Prvi“, Ministarstvo saobraćaja, hotel „Avala“, dom Vračarske štedionice, kuće Flašar, pukovnika Elezovića na Vračaru, trgovca Dušana Lazića, kao i vila Stevke Milićević na Savskom vencu proglašeni su za spomenike kulture.\nStručnjaci Zavoda za zaštitu spomenika kulture, svojim istraživanjima, procenili su da pomenuti objekti imaju veliki značaj za glavni grad.\n- Zgrada Pravnog fakulteta se izdvaja kao prva građevina namenski građena za potrebe Pravnog fakulteta. Ona je delo arhitektonsko-urbanističkih vrednosti koja u značajnoj meri artikuliše širi prostor kojim započinje deo kompleksa fakultetskih objekata. Osnova zgrade ima oblik zaobljenog trougla, dok ceo korpus građevine deluje veoma dinamično zbog sučeljavanja kubičnih i zaobljenih formi koje se neprekidno smenjuju - rekla je Lidija Kotur, portparol Zavoda za zaštitu spomenika kulture.\n„LOLA“, NAJSTARIJA NA BALKANU\n„Kralj Aleksandar Prvi“, poznatiji kao „Lola“, najstariji je studentski dom na Balkanu. Otvoren je 1. aprila 1928. godine na inicijativu kralja Aleksandra Prvog Karađorđevića, kada je useljeno 490 studenata iz svih krajeva Kraljevine SHS. Zgrada studentskog doma sagrađena je prema projektu ruskog arhitekte Georgija Pavloviča Kovaljevskog 1927/28. godine.\nGESTAPO NA PRAVNOM FAKULTETU\nDanašnja zgrada Pravnog fakulteta, čija je izgradnja započela 1937. godine po projektu dekana Tehničkog fakulteta profesora Petra Bajalovića, završena je i useljena u jesen 1940. godine, neposredno uoči Drugog svetskog rata. Tu je preseljena i biblioteka Pravnog fakulteta, koja je imala za to vreme impresivan knjižni fond od preko 36.000 primeraka, predstavljajući najveću pravnu biblioteku na Balkanu.\nTek useljena zgrada Pravnog fakulteta oštećena je tokom aprilskog bombardovanja Beograda 1941. godine, a rad na fakultetu je bio obustavljen. U zgradu je useljena komanda Gestapoa za celu Srbiju, a biblioteka je, naravno, za sve bila nedostupna.\nDom Vračarske štedionice je značajno delo arhitekte Danila Vladisavljevića, realizovan na principima akademizma, koji je bitno uticao na razvoj arhitekture Beograda krajem 19. i početkom 20. veka.\n- Kuća Flašar je u Ulici Kornelija Stankovića 16. Podignuta je 1932. godine prema projektu arhitekte Milutina Borisavljevića. Precizna izrada detalja njene spoljašnjosti, lakoća perceptivnosti i harmoničan odnos jasno proporcionisanih delova i celine, glavne su karakteristike ostvarene u njenoj arhitekturi, koja se s pravom smatra jednim od najznačajnijih ostvarenja u celokupnom Borisavljevićevom stvaralaštvu - objašnjava Koturova.\nZgrada Ministarstva saobraćaja, u Nemanjinoj 6, građena je prema projektu arhitekte Svetozara Jovanovića od 1927. do 1931. godine. U okviru zgrade je i Železnički muzej koji je osnovan 1950. godine. Spada u vrhunska ostvarenja postakademizma u Beogradu između dva svetska rata.


Server: Nebitno je šta Srbi misle, Olbrajtova će biti uključena u dijalog - Sputnjik Srbija\n00:13 27 Januar 2021\nServer: Nebitno je šta Srbi misle, Olbrajtova će biti uključena u dijalog\n07:11 15.12.2020 (osveženo 07:20 15.12.2020) Preuzmite kraći link\nProfesor na Univerzitetu "Džons Hopkins" u Vašingtonu Danijel Server izjavio je da će nekadašnja šefica američke diplomatije Medlin Olbrajt biti uključena u dijalog Beograda i Prištine u ime naredne administracije SAD, bez obzira na to šta Srbi misle o njoj.\n"Nije važno šta Srbi misle o tome ili ne da Medlin Olbrajt bude uključena. Ona će biti uključena. Bivša je državna sekretarka i važna je struja, ne toliko u Demokratskoj stranci, već u mislećem demokratskom svetu, delu demokratkog sveta koji misli o spoljnog politici. A i živela je u Srbiji, govori srpski. Mislim da bi to trebalo ceniti", rekao je Server za televiziju N1.\nServer je kazao da razume da je "mnogi Srbi neće ceniti jer je zagovarala učešće NATO u ratu posle propasti pregovora u Rambujeu".\n"A i savršeno razumem kako se postavljaju prema meni, iako sam se ja protivio bombardovanju. Ipak, nije važno, ona će imati uticaja, ima zanimljive stvari da kaže", naveo je Server.\nDodao je da zna da u Beograd nije dobrodošao niko od istaknutih učesnika prošlonedeljne sednice Spoljnopolitičkog odbora Predstavničkog doma Kongresa SAD, na kojoj su razmatrani politički pristupi koje bi administracija budućeg američkog predsednika Džozefa Bajdena mogla da primeni prema Zapadnom Balkanu.\nUčesnici te sednice, na kojoj su uz Servera i Olbrajtove govorili i odlazeći predsedavajući Odbora za spoljne poslove i albanski lobista Eliot Engel i predstavnik nevladine Fondacije Džejmstaun Januš Bugajski, poručili su da Srbija mora da prizna Kosovo koje treba da postane članica UN.\n"Iskreno, niko od nas, Januš, Medlin Olbrajt, niko od nas nije dobrodošao zbog onoga što smo rekli. Beograd se okrenuo u smeru Rusije, ka ultranacionalističkom pravcu", ocenio je Server.\nOn je kazao "Amerikanci i Evropljani moraju zajedno da rade" po pitanju dijaloga Beograda i Prištine jer su i EU i SAD dokazali da ne mogu sami da dođu do rešenja problema.\n"Ako budu zajedno radili i imali zajedničku viziju, ne samo za Srbiju i Kosovo, već za region u celini, mislim da će to funkcionisati. To je prvi korak, da Amerikanci i Evropljani moraju da razgovaraju jedni s drugima, i pre nego što razgovaraju sa Bosancima i Kosovarima i Srbima", naveo je Server.\nDodao je da bi EU trebalo da bude "domaćin dijaloga", a da bi Amerikanci trebalo da budu podrška.\n"EU ima najviše uticaja na te likove. Ono što Amerikanci za sto mogu da donesu jeste mnogo podrške za Evropljane, kao i za dve stvari - implementaciju bilo čega što je dogovoreno, a što nije bilo dobro u prošlosti, kao i insistiranje na reciprocitetu. Šta god da Beograd i Priština traže u ovom dijalogu, moraju da budu spremni da jednako uzvrate", rekao je Server.\nOn je kazao da to "nije uvek bio slučaj" i kao primer naveo, kako je rekao, "bizaran slučaj", Specijalizovanih veća Kosova, suda za zločine nekadašnje Oslobodilačke vojske Kosova sa sedištem u Hagu.\n"Taj sud je stvoren u Hagu kao deo insistiranja Beograda koji je glasio: ne možete verovati vladi u Prištini da će pokušati da procesuira one koji su izvršili zločine nakon rata. Međunarodna zajednica je ''kupila'' taj argument i insistirala je na specijalnom sudu", naveo je Server.\nDodao je da to "nije loša stvar, ali nije recipročna" pošto postoji, kako kaže, "veoma jasan slučaj" trojice Amerikanaca, braće Bitići, koji su u Srbiji ubijeni nakon rata, a njihovim ubicama ne može da bude suđeno u Hagu jer specijalni sud nema nadležnost u Srbiji.\n"To je smešno. Predložio sam u Vašingtonu (na sednici Spoljnopolitičkog odbora), a niko nije primetio šta sam predložio, da jurisdikcija specijalnog suda u Hagu bude proširena na teritoriju Srbije jer su pokazali da neće suditi izvršiocima ubistava unutar Srbije", rekao je Server.\nOn je kazao da postoji još nekoliko stvari koje "moraju biti shvaćene" i da je jedna od njih da pregovori Beograda i Prištine, po mišljenju Amerikanaca, ali i mnogih Evropljana, moraju da rezultiraju u međusobnom priznanju i razmeni ambasadora.\n"Vučić je prilično jasno rekao da ne želi da bude predsednik Srbije koji će priznati Kosovo. Mislim da je to ozbiljno mislio. Mislim da se moramo spremiti na čekanje na predsednika Srbije koji će to uraditi, ako bude bilo potrebe. U međuvremenu ćemo možda morati da razmislimo o međusobnom dogovoru, ali samo ako Kosovo dobije mesto u UN. Taj problem mora biti rešen, i ako problem međusobnog priznavanja ne bude rešen", naveo je Server.\nUkazao je i ''''da Vučić nije održao obećanje o otvorenim i slobodnim medijima, ni o obezbeđenju nezavisnosti pravosuđa''''.\n"On je politički dominantan na način koji mnoge podseća na (nekadašnjeg lidera Srbije Slobodana) Miloševića, a ne na demokratsku Srbiju. A i okrenuo se ka Rusiji i Kini. Mislim da je jedna od poruka sa sednice (Spoljnopolitičkog odbora) bila da su Amerikanci to jasno shvatili i da će Vučić morati da se okrene u našem pravcu ako želi da mu Amerikanci budu prijatelji", dodao je Server.\nMedlin Olbrajt, Danijel Server


Naslovna » BG svaštara » Promocije » Big Deal: Ekipa Pravnog fakulteta u finalu\nNeko drugi 9. novembar 2015. Promocije Postavite komentar\nTokom prethodnih meseci mentori pravnih fakulteta iz advokatskih kancelarija koje učestvuju u ovom projektu temeljno su pripremali svoje timove kako bi njihovo znanje i veštine maksimalno došle do izražaja tokom takmičenja i odvele ih u finale.\nSvojim napornim zalaganjem i posvećenošću mesto u finalu Big Deal projekta su našle ekipe pravnih fakulteta iz Beograda, Zagreba, Ljubljane i Skoplja. Finale Big Deal projekta održaće se u Beogradu početkom meseca decembra.\n– Ponosan sam što je Big Deal projekat odlično prihvaćen u regionu i što sve veći broj pravnih fakulteta želi da uzme učešće u njemu. Ovo je prva godina u kom je projekat poprimio regionalni karakter i jasno se vidi koliko se studenti prava koji su uključeni u Big Deal projekat ozbiljno pripremaju i bore za ulazak u finalni deo takmičenja. Nažalost, pobednik može biti samo jedan, a verujem da će ovogodišnje finale biti više nego zanimljivo – izjavio je Andreja Petrović, advokat kancelarije JPM i koordinator projekta Big Deal.\nCilj Big Deal projekata je prenošenje praktičnog znanja iz oblasti kompanijskog prava najboljim studentima pravnih fakulteta u regionu, i to kroz simulaciju kupoprodajne transakcije. Na ovaj način studenti će imati priliku da se susretnu sa konkretnim problemima koji se dešavaju u privredi i da ih rešavaju u gotovo realnim uslovima.\nIskusni advokati prenose svoja znanja i iskustvo studentima, i pomažu im da što brže i lakše prođu kroz period pripreme i sprovođenja transakcije i steknu praktična iskustva koja će im biti dragocena tokom njihove buduće karijere u nekoj od advokatskih kancelarija ili kompanija u kojima će započeti svoju profesionalnu karijeru.\nTagoviadvokati advokatura big deal projekti studenti\nPrethodni Merlinka 2015 – za svakoga!\nSledeći Beograd postao član asocijacije Eurocities


Fejsbuk će uklanjati postove koji tvrde da vakcine uzrokuju autizam – Zavera\nFejsbuk će uklanjati postove koji tvrde da vakcine uzrokuju autizam\nZTP 8. februara 2021.\t0 Komentara\nFejsbuk od danas proširuje spisak objava koje će uklanjati sa svojih platformi, a u vezi sa covidom-19, vakcinama protiv ove bolesti i vakcinama uopšte. Kompanija je u decembru počela da uklanja sporne tvrdnje o covidu-19 i obaveštava korisnike ukoliko određena objava sadrži lažne podatke. Ali sada je lista zabranjenih objava proširena na sledeće tvrdnje:\nCovid-19 je stvorio čovek\nVakcine nisu efikasne u suzbijanju bolesti za koju su namenjene\nSigurnije je dobiti bolest nego odgovarajuću vakcinu\nVakcine su opasne, toksične ili uzrokuju autizam\nKompanija je najavila da će odmah početi da sprovodi ovu politiku, ciljajući grupe, stranice i naloge koji sadrže tvrdnje sa najnovije liste. Kompanija je najavila da će uklanjanjti i same izvora postova ako se prestupi budu ponavljali.\nIpak, kompanija kaže da će ove mere sprovoditi samo tokom „vanredne zdravstvene situacije“. Iako bi kampanja protiv lažnih tvrdnji zadala veliki udarac antivakserskom pokretu, izgleda da ona neće potrajati. Čak i ako ostane privremena, imala bi ogroman značaj. Fejsbuk je bio glavni izvor dezinformacija o vakcinama čak i pre pandemije, pa bi direktnije bavljenje ovim pitanjima snažno uticalo na ljude koje privlače antivakserski stavovi.\nProširivanje spiska dezinformacija je pametan potez Fejsbuka, ali mnogi brinu da će i prihvatljive objave biti zahvaćene novom uređivačkom politikom. Istraživanja efikasnosti određenih maski, vakcina i testova još uvek traju, pa bi nove Fejsbukove smernice mogle da spreče legitimne rasprave o naučnim rezultatima, primećuje profesor UNC-a Zejnep Tufekci.\nŠtaviše, ističe Tufekci, preporuke medicinskih institucija su se menjale tokom pandemije, što bi moglo da znači uklanjanje starijih objava ustanova poput Svetske zdravstvene organizacije. The Verge je kontaktirao Fejsbuk u vezi sa ovim problemima i obavestiće javnost ukoliko dobije detaljnija objašnjenja.\nPored izmena uređivačke politike, Fejsbuk menja i način prikazivanja činjenica o covidu-19 na Fejsbuku i Instagramu. Kompanija će ubacivati linkove do informacija o vakcinama ili prijava za vakcinaciju u svom informativnom centru, a planira da tu funkciju prenese i na Instagram.\nFejsbuk kaže da prilagođava pretragu na obe platforme kako bi ponudio „što relevantnije i pouzdanije rezultate“ prilikom istraživanja covida-19, uključujući i prikazivanje antivaksera niže u pretragama na Instagramu. Najzad, Fejsbuk daje 120 miliona dolara kredita za oglašavanje kako bi „pomogao ministarstvima zdravlja, nevladinim organizacijama i agencijama UN-a“ u širenju informacija o vakcinama milijardama korisnika Fejsbuka.\n(TheVerge-ZTP, foto: Getty)\nTagovi:pandemija, kovid-19, vakcina, Fejsbuk, autizam, dezinformacije\nKako je evropski parlament aminovao regionalne autokrate\nAmortizovani ranac je lakši za nošenje i proizvodi struju


Sajam privrede u Subotici 05. juni 2013.\nMeđunarodna i regionalna saradnja otvara mogućnost za unapređenje ekonomskih odnosa, kroz realizaciju zajedničkih projekata i povećanje robne razmene, izjavio je sekretar za privredu i zapošljavanje u Vladi Vojvodine Miroslav Vasin, otvarajući Sajam privrede u Subotici „Od njive do trpeze“. Sajam je okupio više od 200 izlagača iz Srbije i još osam zemalja. dalje... about Sajam privrede u Subotici Razvoj železničkog saobraćaja u jugoistočnoj Evropi 05. jun 2013. Ova godina biće prekretnica za restrukturiranje i modernizaciju železničkog saobraćaja u Srbiji, izjavio je direktor JP “Železnie Srbije” Dragoljub Simonović. On je na otvaranju “Međunarodne konferencije o razvoju železničkog i javnog prevoza u jugostočnoj Evropi” u Beogradu, rekao da su neophodne veće investicije u železnicu kako bi se dostigao kvalitet i konkurentnost, jer sledeće godine započinje liberalizacija u ovom delu saobraćaja. dalje... about Razvoj železničkog saobraćaja u jugoistočnoj Evropi Očekuje se dve milijarde evra investicija 04. jun 2013.\nCilj Vlade Srbije je da, kroz podsticaje, obezbedi, ne samo veći priliv investicija, nego i ravnomerniji regionalni razvoj, izjavio je pomoćnik ministra regionalnog razvoja i lokalne samouprave Dejan Radulović na okruglom stolu „Investirajte u Srbiji“. Procenjuje se da bi u Srbiju do kraja 2013. godine trebalo da se slije oko dve milijarde evra stranih investicija, od čega će trećina biti realizovana u Vojvodini. dalje... about Očekuje se dve milijarde evra investicija Napredak ženskog biznisa 04. jun 2013. Žensko preduzetništvo predstavlja veliki potencijal, koji je nedovoljno iskorišćen ne samo u Srbiji, nego u celom regionu. Od ukupnog broja malih i srednjih preduzeća u Srbiji, četvrtina je u ženskom vlasništvu, dok prosek za EU iznosi 33 procenta. Poslednjih godina broj ženskih preduzeća u Srbiji u konstantnom je porastu, a ovaj sektor ima sve veću podršku Vlade, pojedinih finansijskih institucija, kao i uspešnih kompanija. dalje... about Napredak ženskog biznisa Strаnice« početаk‹ prethodnа…2345678910…sledećа ›krаj » NajnovijeNajčitanije